text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Tuesday, 25 January 2011
ग़ज़ल
Friday, 21 January 2011
गजल
आरो बनतै कतेक बहन्ना देखबाक चाही
जनताक बनतै कतेक सन्ना देखबाक चाही
भात-दालि कात भेल नून-सोहारी पर आफद
फटकी कतेक सपनाक चन्ना देखबाक चाही
थपड़ी त अदौ सँ बजिते आएल अछि
लुटतै के कतेक टन्ना देखबाक चाही
घरक बोझ छिड़िआ रहल एम्हर सँ ओम्हर
कोम्हर हेड़ा गेल जुन्ना देखबाक चाही
खेतो के पता नहि कि भए गेलैक अछि
खादो देलाक पछाति मरहन्ना देखबाक चाही
Wednesday, 12 January 2011
गजल
आइ काल्हि भाड़ेँ की भड़ुएक त चलती छैक
आइ काल्हि चोरे की पहरुएक त चलती छैक
दिन मे डिबिआ लेसनिहार आ राति मे मिझौनिहार
कोबर मे समदाउन गबैत कनिएँक त चलती छैक
रंडी आब पवित्र अछि इहो मानि लिअ अहाँ
रेडलाइट कारोबार मे बहुरिएक त चलती छैक
होइत रहल निपत्ता फल-फूल बगैंचा सँ
सुखाएल सन जड़ि मालिएक त चलती छैक
चिचिआ कए जे जगबैत छल लोक के
गोली खेलक ओ निशिबद्दीएक त चलती छैक
Saturday, 1 January 2011
गजल
भरल भवधार छै सजनी कोना पदवार हम करबै
पडल सब भार छै सजनी, कोना पतवार हम धरबै
बनलि हम रूप करे रानी, मुदापंथक भिखारिन छी
जडल घटवार छै सजनी, कोना इजहार हम करबै
सुभावक नाव पर हमरा जखन धऽकऽ चढा देतै
अडल इकरार छै सजनी, कोना इनकार हम करबै
लगै छै मारि के दोमऽ जुआनी मारि बनिवीचे
मुद्दइ सुकुमार छै, सजनी कोना तकरार हम करबै
कहाँ धरिआर हम खसल करूआरि ओ नीचाँ
गहन अनहार छै सजनी, कोना भऽठाढ हम रहबै
गजल
किन्तु आफत अाबि पहुँचल मान और सम्मानपर।
दीप जम्बूद्वीप केर नित्त अकम्पित भए जरए
यएह सोचब िथक कठिन अनीति केर दोकानपर।
भेल वृद्धि ज्ञानमे, विज्ञानमे, संधानमे
जन्म दर केर बात की वृद्धि उत्थानपर।
किन्तु नैतिकताक अवनति आचरण, सम भावमे
देश हित केर बात तँ चलि गेल कोठीक कान्हपर।
देश गांधी, बुद्ध केर रहि गेल ने सुभाष केर
देश ई नाचए सदति घोटाला सबहक तानपर।
आब विचरण कए रहल नरभक्षी दोसर वेशमे
छैक कनिको ने दया एे नेना केर मुसकानपर।
गजल
तन भिंजा कए मन जराबए आबि गेल साओन केर दिन।
विरह-वेदन तान गाबए आबि गेल साओन केर दिन।
खेलि कऽ बरसात अप्पन वस्त्र फेंकल सूर्यपर
चानकेँ सेहो लजाबए आबि गेल साओन केर दिन।
मधुर फूही भरल अमृत सँ प्लावित ई धरा
पान महारकेँ कराबए आबि गेल साओन केर दिन।
ई बसातक बात की हो अनल-कन-रंजित बहए
मोनकेँ पाथर बनाबए आबि गेल साअोन केर दिन।
खोहमे खोंताक खूजल द्वारिपर विधुआएल सन
विरहिणीकेँ बस डराबए आबि गेल साअोन केर दिन।
बाध हरियर, बोन हरियर हरियरे चहुँ दिस छै
धूरसँ आङन सुखाबए आबि गेल साअोन केर दिन।
बांसुरीपर टेरि रहलै के एहन रस-रोग राग
भेल भुम्हूरकेँ पजारए आबि गेल साअोन केर दिन।
सिमसिमाहे नूआ-सन झपसीमे लागए सहज-मन
सतलकेँ आओरो सताबए आबि गेल साअोन केर दिन।


c: text/html

text:
Saturday, April 7, 2012
मइटुग्गर :: जगदीश प्रसाद मण्डल
जहिना सरयुग नदीमे नहा भक्त मंदिरमे प्रवेश करिते भगवान रामक दर्शन करैत अछि, तहिना तपेसर अंगनाक मेहमे आेंगठि समाजकेँ भोज खुअबैक ओरिऔन देखि रहल छथि। पोखरिक पानि जकाँ शीतल, शान्त समतल मन अंगनाक सुगंधमे मस्त छन्हि। तइ बीच बेटी घुरनी चमकैत स्टीलक छिपलीमे पनरह-बीसटा सुखल बड़ी एकटा बर आ पानि भरल गिलास आगूमे रखि कहलकनि- “कनी चीख कऽ देखियौ जे नीक भेल आकि नै?”
मुस्कुराइत बेटी आ छिपलीमे सजल बर-बड़ी देखि तपेसर हेरा गेलाह। मन पड़लनि मइटुग्गर। मुदा चुल्हिपर चढ़ल लोहिया छोड़ि अँटकब उचित नै बूझि घुरनी चुल्हि लग पहुँचि गेली। कमलक फड़ सन एकटा बड़ी मुँहमे लैते मन पड़लनि परिवारमे अपन कएल काज।
साओन मास। भोरहरबामे मेघ फटि बरखो भेल आ अधरतियेसँ जे पूर्बा उठल उठले रहि गेल। कखनो काल झकसियो अबिते रहल। जेना-जेना दिन उठैत गेल तेना-तेना पूर्बाक लपेटि सेहो बढ़िते गेल। प्रसवक दर्दक आगम सुशीला सासुकेँ कहलनि। पुतोहुक बात सुनि सुनयना बेटा तपेसरकेँ पलहनि बजबए कहलखिन।
ओसारक ओछाइनपर आेंघराएल सुशीलाक मनमे लड़ाइ पसरि गेलनि। एक दिस प्रसवक पीड़ा अपन दल-बलक संग अंगक पोर-पोरमे चढ़ाइ करैत तँ दोसर दिस जिनगीक कठिन दुर्गमे फॅॅसल मन खुशीक लहरिमे झिलहोरि खेलाइत। नारी जिनगीक श्रेष्ठतम काज। जेहने भरिगर काज तेहने मुँहमंगा मातृत्वक उपहार। पूर्बाक लपेटि देखि सुनयनाकेँ ठकमुड़ी लगल रहनि। आइ धरि प्रसव गठुलामे होइत रहल अछि। जइ घरक टाट हवाक झोंककेँ नै रोकैत। आश्रमक घर जकाँ टाटमे लेब नै पड़ैत। मुदा वोनक बच्चाकेँ कोन घर रच्छा करैत अछि! गठुला छोड़ि मालक घरमे ओछाइन ओछा देलखिन। ओछाइन ओछा हियासए लगलीह जे अगियासी भइये गेल, फाट-पुरान लैये अनलौं। मालक घरसँ हुलकी मारि पुतोहु दिस देखलनि तँ चैन बूझि पड़लनि। मन असथिर भेलनि।
पहलनि ऐठाम जाइत तपेसरक मनमे अपन काजक भार उठलनि। एहेन भारी काजमे पुरुखक काज की अछि? डेग भरि हटल पलहनिक घर अछि तेकर बाद? मचकीपर झुलैत झुलनिहार जकाँ तपेसर झुलैत पलहनि ऐठाम पहुँचि जनतब देलखिन। अपन उगैत लछमीकेँ देखि मुस्की दैत पलहनि कहलकनि- “अहाँ आगू बढ़ू गाइयक थैर बनौने पीठेपर दौगल अबै छी।”
पाँचो मिनट पलहनिकेँ पहुँचला नै भेल आकि बेटाक जन्म भेल। धरतीपर बेटाकेँ पदार्पण करिते बिजलोका जकाँ परिवारमे खुशी पसरि गेल। देह पोछैत पलहनिक मन चालीस तम्मा निछौर, तइ परसँ निपनौन, लाढ़ि-पुरनि कटाइक संग उपहार, पसारी छी तँए मंगबोक अधिकार एेछये जाइकाल एकटा सजमनियो मांगि लेब। सिदहा तँ देबे करतीह। हिसाबमे मन बौआ गेलनि। समाजमे भगवान ककरो सनतान दै छथिन तइमे सझिया कऽ दैत छथि ने। बच्चाक जिनगी हमरा हाथमे अछि, तहिना ने अपनो जिनगी दोसराक हाथमे अछि। तरे-तर मन खुशी भऽ गेलनि। मुस्की दैत सुनयनाकेँ टोनलनि- “काकी, पहिल पोता छियनि, रेशमी पटोर पहिरबनि?”
धारक बेगमे दहलाइत दादीक मन, मुड़ी डोलबैत बजलीह- “एकटाकेँ के कहए सातटा पहिरेबह।”
पलहनि- “बच्चा मुँह, एन-मेन तपेसरे बौआ जकाँ छै।”
पलहनिक बात सुनि ओछाइनपर पड़ल सुशीलाक दर्द भरल देहक मनमे अपन सतीत्वक आभास भेल। मुदा अवसरकेँ हाथसँ नै जाए दिअए चाहि बुदबुदाएल- “केहेन सपरतीभ जकाँ बजै-ए।” मुदा पलहनि सुनलक नै। जइसँ आगू किछु नै बाजलि।
झीलक पानि जकाँ तपेसरक मन असथिर। सामान्य परिस्थिति तँए सामान्य मनक विचार। जहिना कठिनसँ कठिन, उकरूसँ उकरू काजपर लूरि डटल रहैत तहिना जिनगी काजपर नजरि दौड़ैत मन डटल। मन कहैत बीस-एक्कैस बर्खक उम्रो छेबे करनि, रोगो व्याधिक छुति देहमे नहिये छन्हि। बेटापर नजरि पहुँचिते पुत्र सन सम्पत्तिक आगमनसँ मन फुला गेलनि। जहिना लगौल गाछमे पहिल फूल वा फड़ लगलापर बेर-बेर देखैक इच्छा होइत तहिना तपेसरक मनमे उठैत। बर्जित जगह बूझि परहेज केने रहथि। मुदा तैयो जहिना डॉट टुटल कमल हवाक संग पोखरिमे दहलाइत तहिना खुशीक हिलकोरमे तपेसरक मन तड़-ऊपर करैत। मनमे उठलनि, पुरुख-नारी बीचक संबंधमे बच्चो पैघ शर्त्त छी। परिवारमे (संबंधमे) विखंडनक संभावना बनल रहैत अछि। लगले मन अपनासँ आगू उड़ि माए-बापपर गेलनि। हृदए बिहुँसि गेलनि। जहिना मातृत्व प्राप्त केलापर नारीक सौन्दर्य बढ़ि जाइत तहिना ने पितृत्व प्राप्त केलापर पुरुषोकेँ होइत। लगले सिनेमा रील जकाँ बेटाक जन्मसँ अंतिम समए धरिक जिनगी नाचि उठलनि।
किछुए समए बाद सुशीलाकेँ पुन: दर्द शुरू भेलनि। समएक संग दर्दो बढ़ए लगलनि। दुखक संग छटपटाएब शुरू भेलनि। सुशीलाक छटपटाहटि देखि सुनयना पलहनिकेँ कहलखिन- “कनियाँ, अहाँ देखिअनु ता बच्चा सम्हारि दै छी।”
पेटपर हाथ दैते पलहनि बूझि गेली जे दोसर बच्चा हेतनि। बजलीह- “काकी, एकटा बच्चा आरो हेतनि?”
पलहनिक बात सुिन, जहिना मेघ तड़कैत तहिना सुनयनाकेँ भेलनि। जोरसँ तपेसरकेँ कहलखिन- “बौआ, बौआ।”
अकचका कऽ तपेसर बाजल- “हँ, माए।”
“हँ, अंगनेमे रहह।”
करीब बीस मिनट पछाति बेटीक जन्म भेलनि। अखन धरि जहिना खुशीक सुगंध अंगनामे पसरल छल एकाएक ठमकि गेल। बच्चाक जन्म होइतहि सुशीलाक देह लर-तांगर भऽ गेलनि। पलहनि सुनयनाकेँ कहलनि- “काकी, पुरबा लपटै छै। अगियासी नीक-नहाँति जगा देथुन ओना तँ सभ भगवानक हाथमे छन्हि मुदा जहाँ तलिक पार लागत से तँ करबे करबनि। जानिये कऽ तँ भगवान दुख बढ़ा देलखिनहेँ। ऐ (पहिल) बच्चापर ई नजरि राखथु ऐपर हम रखै छी।” कहि बच्चाक पोछ-पाछ करए लगली। साँस मन्द देखि मुँहमे मुँह सटा फूकि साँसक गति ठीक केलनि। बच्चाक लक्षण देखि पलहनिक मन बाजि उठल। जरूर दुनू बच्चा ठहरबे करत। नजरि पछिला काजपर पड़ल। एहेन की पहिल-पहिल बेर भेल। कतेकोकेँ भेलनि। किछु गोटेक दुनू बँचलनि, किछु गोटेक एकटा बँचलनि आ किछु गोटे बच्चाक संग चलि गेलीह। ओना काज तँ अनिश्चित अछि मुदा अपना भरि तँ तिया-पछा करबे करबनि। सुशीलाकेँ सुनयना पुछलखिन- “कनियाँ मन केहेन लगै-ए?”
अर्ध-चेत अवस्थामे सुशीला अपन टुटैत जिनगी हाथक इशारासँ कहलकनि। मुँहक सुरखी कहैत जे नै बँचब। सुशीलाक इशारासँ सुनयना बुझलनि जे तपेसर भारी विपत्तिमे पड़ि गेल। भगवानपर खींझ उठलनि। बेचारा फट्टो-फनमे पड़ि जाएत। हम बूढ़े भेलौं, जएह कएल हएत सएह ने सम्हारि देबै। मुदा विपत्ति तँ ततबेटा नै ने छै। खेती-पथारी, माल-जाल, कुटुम-परिवार छै तइपरसँ दू-दूटा चिल्का भेलइ। कना सम्हारि पाओत। ने स्त्री बँचतै आ ने एक्कोटा बच्चा। हमहूँ कते दिन जीब। सभ िकछु बेचाराकेँ हरा जेतै। हे भगवान, तोरा केहेन दुरमतिया चढ़लह जे एहेन गनजन बेचाराकेँ केलहक।
आंगनमे बैसल तपेसरक मनमे उठैत जे जतेटा मोटरी माथपर उठत ततबे ने उठाएब। नमहर मोटरी कते काल क्यो माथपर सम्हारि कऽ रखि सकैए। मुदा तँए की? जीत्ता जिनगी हारियो मानि लेब उचित नै। करैत-करैत-लड़ैत-लड़ैत जे हेतै से देखल जेतै।
जहिना रणभूमिमे दू दलक बीच लड़ाइ अंतिम दौड़मे अबिते दुनू दलक मन मानि लैत जे के जीतत के हारत। मुदा हरलोहोक बीच कते रंगक विचार उठैत। किछु गोटे रणभूमिसँ भागए चाहैत तँ किछु गोटे अढ़ भजिया नुकाए जाहैत। मुदा किछु एहनो होइत जे अपन बलि देखि स्वेच्छासँ अंतिम समए धरि हथियार उठौने रहैत अछि। कन्ना नै उठाओत? अपन जिनगीक संगी, जे कौआ-कुकुड़क पेट भरि अपन मनोरथ पूरा करत, आ हम गुलाम बनि दुश्मनक जहलमे सड़ब।
अपन अंतिम बात सुशीला पलहनियो, सासुओ आ पतियोकेँ कहलक- “हम नै बँचब। दुनियाँक सभसँ पैघ पापी छी जे अपनो रच्छा नै कऽ सकलौं। दुनू बच्चाकेँ अहाँ सभ देखबै।” कहिते आँखि बन्न भऽ गेलनि। प्राण तँ बँचल रहनि मुदा चेतन-शुन्य भऽ गेलीह।
सुशीलाक बात सुिन पलहनि चमकि उठल। बापरे! सभसँ बेसी भार अपने ऊपर आबि गेल। जन्मक पालनक भार....। अखन धरि जते ठीन काज केलौं, एहेन काजसँ भेँट कहाँ भेल! बुझल बात कम आ अनभुआर बेसी बजरत। जते अपना दिस तकैत जाइत तते चिन्ता बढ़ल जाइत। बच्चाकेँ दूध पिआएब जरूरी भऽ गेल। माइक तँ यएह गति छन्हि। हे भगवान कोनो उपाय धड़ाबह। मन पड़लै अपन बच्चा। अपनो तँ दूध होइते अछि तखन एते घबड़ेवाक कि जरूरति अछि। मुदा अपन दूध तँ छह मासक बकेन अछि। गजुरा तँ नै। एत्ते विचार करब तँ बच्चे मरि जाएत। हे भगवान जानिहह तूँ। मने मन कहि दुनू बच्चाकेँ दुनू छाती लगा दूध पिअबए लगली। बच्चाक चोभ देखि पलहनिक मन खुशीसँ नाचि उठलनि। ठानि लेलनि जे बच्चाकेँ मरऽ नै देब। आइये बकरी दूधक ओरियान करैले सेहो कहि दैत छियनि आ टेम-कुटेम अपनो चटा देबै। मुदा अपनो बच्चा तँ चारिये मासक अछि। सात माससँ पहिने कना दालिक पानि चटेबै। फेर मातृत्व जगिते बुदबुदेलीह- ‘ऐसँ पैघ काज ऐ धरतीपर हमरा लिये की अछि? जँ दुनियाँ देखए बच्चा आएल हएत तँ जरूर देखत।
पुतोहुक बात सुिन सुनयना चेतनहीन हुअए लगलीह। कासक फूल जकाँ मन उड़ि-उड़ि बौराए लगलनि। बच्चाक मुँहपर नजरि पड़िते उपराग दैत भगवानकेँ मने-मन कहलनि- “कोन जनमक कनारि ऐ बच्चासँ असुल रहल छह। ऐ निमू-धनक कोन दोख भेलै। जँ तोरा नै सोहेलह तँ पेटेमे किअए ने कनारि चुका लेलह। एहेन बच्चाक एहेन गंजन तोरे सन बुते हेतह।” चहकैत करेजसँ द्रवित भऽ कुहरि उठलीह। एक तँ वेचारीक (पुतोहुक) ऊपर केहेन डाँग पड़ल जे अमूल्य कोखि उसरन भऽ गेलै, तइ संग बच्चा लटुआएल अछि। मुदा अपनो वंश तँ उसरने भऽ रहल अछि। थाकल-ठहिआएल जकाँ छातीपर पथरो रखि आँखि तकब मुदा तपेसर तँ से नै अछि। जुआन-जहान अछ, हो न हो कहीं बौर ने जाए। केकरा के देखत? जहिना धारक बहैत धारामे माथक मोटरी खुललासँ मोटरीक वस्तु छिड़िया पानिक संग भाँसए लगैत जइसँ किछु बिछेबो करैत आ किछु भँसियो जाइत तहिना सुनयनाक विचार किछु उड़िआइत किछु ठमकल छाती दहलाइत।
ओसारक खूँटा लगा बैसल तपेसरक मन मानि गेल जे चूक हमरोसँ भेल। आइ धरि जे देखैत एलौं वएह मनमे बैसि गेल। की रेडियो-अखबारक समाचार झुठे रहैत अछि जे दू-तीन-चारि धरि बच्चा मनुखकेँ होइत छै। जहिना परम्परासँ अबैत बेवहारकेँ बिनु सोच-विचार केनौ सभ लकीरक फकीर बनि लहास ढोइत अछि तहिना तँ केलौं। मुदा हाथक डोरा टुटने जहिना गुड्डी अकासमे उधिया जाइत तहिना ने तँ उधिया गेलौं। सोचैक, बुझैक बात छल जे एक बच्चाक लेल कते सेवाक जरूरति होएत, दू बच्चाक लेल कते....। से नै बूझि सकलौं। आइ जँ बुझल रहैत तँ एहेन दिन देखैक अवसर नै भेटैत। परिवार उजड़ि जाएत। वंश विलटि जाएत। मुदा जे चुकि गेलौं ओकर उपाइये कि? जहिना थाकल अड़िकंचनमे सुन्दर सुकोमल पेंपी निकलैत तहिना तपेसरक मनमे आशाक पेंपी उगल। धारक धाराक सिक्त मनमे उठलनि, जहिना एक दिस परिवार, वंशकेँ उजड़ैत-उपटैत देखै छी तहिना तँ भूत, वर्तमान आ भविष्य सेहो आँखिक सोझमे लहलहा रहल अछि। लहलहाइत परिवारकेँ देखि तपेसरक हृदए उफनि गेलनि। जहिना धारक धारा माने बेगमे टपै काल ओरिया कऽ पएर रखितौं थरथराएल पएर पिछड़ैत रहैत तहिना तपेसरक मन सेहो असथिर नै भऽ पिछड़ए लगलनि। मुदा जी-जाँति कऽ माटिपर पएर रोपिते मनमे उठलनि, माइयो जीविते छथि, अपनो छी, तइपरसँ दूटा दूधमुहाँ बच्चा सेहो एेछये। तखन परिवार किअए उपटत? हँ, ई बात जरूर जे पुरुख-नारीक बीच बच्चाक लेल माए भोजनक पहिल बखारी होइ छथि। मुदा युग धर्मो तँ कहैत अछि जे आजुक बच्चाक नसीबसँ माइक दूध कटि रहल अछि। तैयो तँ बच्चा जीविये जाइत अछि। तखन ई बच्चा किएक ने जीति?
सोगाएल तपेसरक मुँह देखि माए (सुनायना) बोल-भरोस देबा लए घरसँ निकलि आबि बजलीह- “बच्चा, गाड़ीये पहिया जहाँति जीते जिनगी सुख-दुख अबैत रहैए। तइले सोगे केने की हेतह? भगवानक लीले अगम छन्हि। अखनी हम जीविते छी। हमरा अछैत तोरा कथीक दुख होइ-छह।”
सिमसल आँखि उठा तपेसर माएक मुँहपर देलनि। हवामे थरथराइत दीपक बाती जकाँ सुनयनाक छाती डाेलैत। मुदा जहिना हवाक झोंककेँ सहन करैत दीप प्रज्वलित रहैत तहिना धैर्यक लौ सुनयनाक बोलसँ टपकल विचार सुनि तपेसरक मनक डोलैत जमीन थीर हुअए लगल। मनमे उठलनि, यएह माए पुरुख जानि अपन सहारा बुझैत छथि आ अखन सहारा बनि ठाढ़ छथि। कोढ़ीसँ (कलीसँ) फुलाइत फूल जकाँ तपेसरक मन फुलाए लगल। तहीकाल पलहनि मुँह उठा कऽ बाजलि- “काकी, एतै आबथु।”
पलहनिक बात सुिन सुनयना तपेसरपर नजरि दौड़ा सोइरीघर दिस बढ़लीह। मनमे एलनि, ओना अन्हारघर साँपे-साँप रहैत मुदा हथोरियो थाहि कऽ तँ लोक अन्हारोमे जीविते अछि। सभ मिलि जँ लगि जाएब तँ बच्चा जरूर उठि कऽ ठाढ़ हेबे करत।
तपेसरक मनमे उठल, ‘जाधरि साँस ता धरि आस।’ अपना सभ बुते काज नै सम्हरत। डॉक्टरकेँ बजेबनि। मुदा लगमे तँ ओहो नहिये छथि। जँ रोगियेकेँ लऽ जाए चाहब सेहो भारिये अछि। एक तँ तेहेन सवारी सुबिधा नै दोसर तीन-तीनि गोरेकेँ लए जाएब। ओतबे नै, अपनो सभकेँ जाइये पड़त। एक दिस अब-तबक िस्थति दोसर दिस सवारीक ओरियान आ डाॅक्टर ऐठाम पहुँचैत-पहुँचैत बँचती आकि नै। जहिना अमती काँट एक दिस छोड़बैत-छोड़बैत दोसर दिस पकड़ि लैत तहिना तपेसरक मन ओझरा गेल। कोनो सोझ बाट आँखिक सोझामे पड़बे नै करैत। बेकल मने उठि कऽ सोइरी घर पहुँचि माएकेँ कहलक- “माए....।” माएक पछाति कोनो शब्द मुँहसँ नै निकलल।
तपेसरक बेकल मन देखि पलहनि बाजलि- “बौआ, एना मन छोट नै करू। जे करतूत अछि सएह ने अपना सभ करब। ककरो जान ते नै ने दऽ देबै। जखैनसँ दुनू बच्चाकेँ छाती चटौलिऐ तखैन से कल परल अछि। सबसे पहिने दूधक ओरियान करू। अखन महीसि-गाइक दूध पचबैवला नै अछि, कतौसँ बकरी कीन आनू। ताबे ककरो बकरी दुहि कऽ लऽ आनू। एक तँ बकरियो सब तेहेन अछि जे अपनो बच्चा पालैक दूध नै होइ छै, मुदा जेकरा एकटा बच्चा हेतै ओहन कीन लिअ।”
सुशीलाक बात सुिन पलहनि चमकि उठल। बारे रे, सभसँ बेसी भार अपने ऊपर आबि गेल। जन्मक पालनक भार....। अखन धरि जते ठीन काज केलौं, एहेन काजसँ भेँट कहाँ भेल! बुझल बात कम आ अनभुआर बेसी बजरत। जते अपना दिस तकैत जाथि तते चिन्ता बढ़ल जाइत। बच्चाकेँ दूध पिआएब जरूरी भऽ गेल। माइक तँ यएह गति छन्हि। हे भगवान कोनो उपाय धड़ावह। मन पड़लै अपन बच्चा। अपनो तँ दूध होइते अछि तखन एते घबड़ेवाक कि जरूरति अछि। मुदा अपन दूध तँ चारि मासक बकेन अछि। गजुरा तँ नै। एत्ते विचार करब तँ बच्चे दम तोड़ि देत। हे भगवान जानिहह तूँ। मने मन कहि दुनू बच्चाकेँ दुनू छाती लगा दूध पिअबए लगली। बच्चाक चोभ देखि पलहनिक मन खुशीसँ बिखैर गेलनि। संकल्प लेलनि जे बच्चाकेँ मरऽ नै देब। आइये बकरी दूधक ओरियान करैले सेहो कहि दैत छियनि आ टेम-कुटेम अपनो चटा देबै। मुदा अपनो बच्चा तँ चारिये मासक अछि। छह माससँ पहिने कना दालिक पानि चटेबै। फेर मातृत्व जगिते बुदबुदेलीह- ‘ऐसँ पैघ काज ऐ धरतीपर हमरा लिए की अछि? जँ दुनियाँ देखए बच्चा आएल हएत तँ जरूर देखत।
पुतोहुक बात सुिन सुनयना चेतनहीन हुअए लगलीह। कास-कुसक फूल जकाँ मन उड़ि-उड़ि बौराए लगलनि। बच्चाक मुँहपर नजरि पड़िते उपराग दैत भगवानकेँ मने-मन कहलनि- “कोन जनमक कनारि ऐ बच्चासँ असुल रहल छह। ऐ निमू-धनक कोन दोख भेलै। जँ तोरा नै सोहेलह तँ पेटेमे किअए ने कनारि चुका लेलह। एहेन बच्चाक एहेन गंजन तोरे सन बुते हेतह।” चहकैत करेजसँ द्रवित भऽ कुहरि उठलीह। एक तँ वेचारीक (पुतोहुक) ऊपर केहेन डाँग पड़ल जे अमूल्य कोखि उसरन भऽ गेलै, तइ संग बच्चा लटुआएल अछि। मुदा अपनो वंश तँ उसरने भऽ रहल अछि। थाकल-ठहिआएल छी छातीपर पथरो रखि आँखि तकब मुदा तपेसर तँ से नै अछि। जुआन-जहान अछि, हो न हो बताह बनि कहीं बौर ने जाए। केकरा के देखत? जहिना धारक बहैत धारामे माथक मोटरी खुललासँ मोटरीक वस्तु छिड़िया पानिक संग भाँसए लगैत जइसँ किछु बिछेबो करैत आ किछु भँसियो जाइत तहिना सुनयनाक विचार किछु उड़िआइत किछु ठमकल छाती दहलाइत।
अशौच दुआरे दुनू जौआँ भाए-बहिनक -धीरज आ घुरनीक- छठियार नै भेल। ने कियो सोइरी सठनिहारि आ ने ककरो मन कखनो थीर होइत जे नीक-अधलाक विचार करैत। ओना तीनूक- पलहनि, सुनयनया आ तपसीक- मन सदतिकाल बच्चेपर रहैत छलनि मुदा कखनो काल नेकरमसँ अकछि मने-मन सोचैत जे दुनूकेँ ऋृण असुलए भगवान पठौलनि। जते ओकर ऋृण बाॅकी छै ओते तँ असुले कऽ जान छोड़त। मुदा लगले मन घुरि जाइत जे विधातो भाग-तकदीरकेँ नै बदलि सकैत छथि। जँ दुनू बच्चा एहि धरतीक सुख भोगऽ आएल हएत तँ नहियो सेवा-बरदासि करबै तैयो पानिक पाथर जकाँ जीवे करत। मुदा बच्चाक छोड़ि तीनूक -पलहनि, सुनयना आ तपसीक- अपन-अपन जिनगी आ दुनियाँ सेहो छलनि। पलहनिये बेचारी कि करितथि? एक तँ दस-दुआरी दोसर अपनो बाल-बच्चेदार परिवार तइ परसँ तड़िपीबा घरबला। धन्यवाद बूढ़ी सासुकेँ दिआनि जे सुखाएलो-टटाएल हड्डीपर ने कखनो हाथ-पएर कामै होइत आ ने मुँह सापुट लैत। अखनो वएह रूआव जे कते दिन जीवि तेकर कोन ठेकान। हजार कि लाख आ कि नहिये मरब तेकर कोन ठीक। मुदा साँपक मंत्र जकाँ भरि दिन सुगिया (पलहनि) सासुक नीक-अधला बात सुनैत रहैत मुदा कोनो बातक उतारा नै दैत। अपन सभ किछु बूझि सासु -झिंगुरी- मालिक जकाँ काजक समीक्षा सदतिकाल करैत रहैत जे कोन-काज केहेन उताहुल अछि। जेहेन जे काज उताहुल तइ काजकेँ दोसर काज छोड़ि करए लगैत तँए सुगिया सासुक बातो कथा सुनि चुप्पे रहैत। तँए कि झिंगुरी सदतिकाल पुतोहुपर गरमाइले रहैत छलीह। कन्ना रहितथि, जखन सुिगया कोनो अंगनाक पवनौट, काेनो तीमन-तरकारी वा सिदहा आनि आगूमे देथि वा बैसलोमे टाँग पसारि जँतऽ लगैत तखन वएह सासु ने असिरवाद दै छलखिन जे हमरो औरूदा भगवान तोरे देथुन। यएह ने परिवार छी जे सदतिकाल सुख-दुख, नीक-अधला, हँसैत-कनैत मस्तीमे चैनसँ चलैत रहए। झिंगुरियोक जिनगीमे तहिना भेल। एक्के सन्तानक -बेटा- पछाति विधवा भऽ गेलीह। अपना खेत-पथार तँ नै मुदा अाधा गाम (भैयारीक हिस्सा) तँ खानदानी सम्पति छलैक। जाहिसँ खाइ-पीवैक कोन बात जे दू पाइ बेटोकेँ खाइ-पीबैले दैत रहलीह। भलेहीं बेटा नसेरी किअए ने भऽ गेलनि। कि अखनो धरि बेटाकेँ कहियो एकटा खढ़ उसकबए नै कहलनि। जँ माए-बाप अछैत बेटा सुख नै केलक तँ माए-बापक मोले की? एहि बातकेँ गीरह बान्हि झिंगुरी कहियो बेटाकेँ कोनो भार अखन धरि नै देने। भलहिं बेटा सहलोले किअए ने भऽ जाए मुदा सिद्धान्तो तँ सिद्धान्त छी। ओकरो अपन महत छैक। भलहिं करी वा नै करी। जँ से महत नै छैक तँ बुधियार लोकक बेटा बुड़िबक कन्ना भऽ जाइत छैक।
दसदुआरी रहने सुगियाकेँ घरसँ बाहर एते काज करए पड़ैत जे दिन-राति रेजानिस-रेजानिस रहैत छलीह। साँझ-भोर, राति-दिन काज। किम्हरो जँत्ते-पीचैक समए तँ किम्हरो बिआउ करैक ताक। धन्यवाद सुगियेकेँ दी जे घिरनी जकाँ सदतिकाल नाचि काज सम्हारैत। तहूमे मइटुग्गर धीरज आ घुरनीक तँ सहजहि माइये छी। दूध पिऔनाइसँ लऽ कऽ जाँति-पीचि देह-हाथ सोझ करऽ पड़ैत। दसदुआरी रहने दस दिस सेहो आँखि-कान ठाढ़ रखै पड़ैत। जिनगीक काज सुगियाकेँ एहि रूपे पकड़ि नेने जे दोसर दिस तकै नै दैत। मन कहैत जेकरा अपन माए जीवैत छैक ओरत होइक नाते अपन चिलकाकेँ अपनो सम्हारि सकैए मुदा ऐ दुनू -धीरज आ घुरनी- केँ दुनियाँमे के देखनिहार छैक? हमरा हाथे जन्म भेल छै, जँ पैतपाल नै करवै ते एकर प्रतिवाए केकरा हेतै। भगवानक घरमे दोखी के हेतै। वेचारी दादी सुनयना छथिन मुदा ऐ उमेरमे दूध तँ नै छन्हि। सोलाहो आना बकरिये दूधपर तँ दूधकट्टू भइये जाएत। जे बच्चा दूधकट्टू भऽ जाएत ओकर छाती कहियो सक्कत हेतै। खेने-बिनु खेने सुगिया भरि दिन ओइ जंगली जानवर जकाँ नचैत जे बच्चाकेँ दूध पिआ, गर लगा सुता चरौर करए जाइत, तहिना।
अधवयसू सुनयना अपन राजा बेटा तपसीक दुखक बोझ देखि दिन-राति ओइ बोझकेँ हल्लुक बनबए लेल एकबट्ट करैत रहैछ। जहिना युद्धभूमिमे अपन राजापर दुश्मनक अबैत तीर देखि सेनापति उपयुक्त तीर तरकससँ निकालि दुश्मनक तीरकेँ रोकैक प्रयास अंतिम साँस धरि करैत तहिना सुनयना तपसीपर अबैत तीर- ‘भगवान केहेन डाँग मारलखिन जे जे जाहि काजक लूरि पुरुखक हिस्सामे देबे ने केलखिन ओइ फाँकमे फँसा देलखिन। कोशिकन्हाक खेत जकाँ आड़ि-धूर मेटा बालुसँ भरि देलखिन। स्त्रीगण होइत हमहूँ तँ स्त्रीगणक सभ काज (बच्चाकेँ दूध पिआएब) नहिये सम्हारि सकब। जँ एहेन फाँसे लगवैक छलनि तँ आरो नमहर लगा दुनू बच्चोकेँ माइये संगे नेने जइतथि। पुरुखक (बेटा) देह तँ खाली रहितै। मन होइतै चिड़ैक खोंता जकाँ परिवार बना रहैत नै मन होइतै लौका-तुम्मा लऽ दुनियाँमे घूमि-फीड़ि जीबैत। जाधरि हम जीबै छी ताधरि माएक ममता पकड़ि रखितै। मुदा तहू बीच जँ पत्नीक सिनेह बेटा-बेटीक सोह जगितै तखनो तँ मन बौरेबे करितै! अनायास सुनायनाक मनमे उठलनि माया-मोहक लत्ती जते दूर धरि चतरै-ए ओते दूर धरि मनुख तँ नै चतरत। मनुखक तँ बाढ़ि छैक। तइ बीच हम तपसियाक माए भेलिऐ, जते धरि कएल हएत ततबे ने करबै। आकि ओकरा दुखसँ दुखी भऽ अथबल बनि बैसि कऽ कानब। माएक काज जते दूर धरि छै ओइमे कलछप्पन नै करबै। परिवारे केकर छी ककरो नै छी? तखन तँ मनुख रहत घरेमे। खाएत अन्ने, पीति पानिये। जाबे जीबै छी ताबे बुझै छी जे सभ किछु छी आँखि मूनि देबै अन्हारमे हरा जाएब। फेर मन घुरलनि हमरा अछैत बेटाक आँखिक नोर देखब हाड़-चामक मनुखकेँ सहल जाएत? ओ तँ पाथरक नै छी जे कतौ पड़ल रहत। मनुखकेँ तँ चलै-फिरै, सोचै-विचारै, बुझै-सुझैक बखारी छै ओ तँ देखिये-सुनि कऽ चलत। दुनियाँ बेइमान भऽ जाएत भऽ जाए मुदा जहिना तपसीक माए छिऐ तहिना तपसी देखत। ओकरा मनमे कहियो ई नै उपकए देबै जे दुनियाँक संग माइयो पएर पाछू केलक। ताधरि तपसीक परिवारकेँ पकड़ि सम्हारने रहबै जाधरि बेकाबू नै भऽ जाएत। भगवान केलखिन आ दुनू पिलुआ उठि कऽ ठाढ़ भेल तँ जरूर परिवार फड़त-फुलाएत। अखन बेकाबू कहाँ भेलहेँ? अखन तँ सम्हारैबला अछि। माटिक तरमे सजमनि झिंगुनीक बीआ गारि दै छिऐ, समए पाबि जहिना ओ जनमि कऽ ऊपर आबि धरतीसँ आसमान धरि लतरि जाइत अछि मुदा ई तँ (दुनू बच्चा) माटिक ऊपर अछि। जँ समुचित सेवा भऽ जाए तँ जरूर कलैश कऽ गाछ बनत। आशा-निराशाक बीच सुनयनाक मन वृन्दावनक कदमक गाछपर झुलैत राधा-कृष्ण जकाँ झुलए लगलनि। ने अक चलनि ने बक। आँखि निहारि दुनियाँ दिशि देखए लगलीह। दू-पत्ती, चारि-पत्ती सजमनि-झिंगुनीक गाछक, जे लत्तीक आशा अपनाकेँ ठाढ़ रखैत, चारू भाग जहिना छोट-छोट कड़चीक टुकड़ी गारि ओकर रक्षा, लगौनिहार करैत तहिना सुनयना फुड़फुड़ा कऽ उठि बड़बड़ेलीह- “अनेर गाएक धरम रखबार।” मुँहसँ अनायास हँसी निकललनि।
पितृ-प्रमुख परिवारमे पिताक परोछ भेलापर ताधरि मातृ-प्रधान परिवार बनल रहैत जाधरि पुत्र पितातुल्य नै बनि जाइत। ओहुना किछु काजमे मातृत्वे प्रमुख परिवार रहैछ। एक तँ ओहिना बच्चाक पालन मातृ पक्षक काज बुझल जाइत तइपर सँ अखन धरि तपसी माइयेक आदेशक पालन करैत अबैत, तँए धैन-सन। मुदा तैयो टुटैत परिवार आ नव उलझन देखि मन ओझराए लगलनि। एते दिन खेती-पथारी करै छलौं, दिन-राति ओहीमे लागल रहै छलौं। आब तँ से नै हएत। एक तँ दिनोदिन माएक हूबा सेहो घटत दोसर बच्चा सभले बकरीसँ गाए धरि पोसए पड़त। ओहिना थोड़े हएत। कहुना करबै तँ खुएेनाइ-पीएेनाइ, दुहनाइ-गारनाइसँ लऽ कऽ अोगरवाहि धरि करए पड़त। खूँटापर छोड़ि कऽ कतौ जाएबो मसकिल हएत। कुत्ता-बिलाइसँ लऽ कऽ साँढ़-बत्तू धरि उपद्रव करत। ओह से नै तँ खेत बटाइ लगा देब। जँ से नै करब तँ नै सम्हरत।
छह मासमे छह दिन कम। बच्चाकेँ जँतै-पीचैक समए होइते पहलनि (सुगिया) हाँइ-हाँइ गाएक नाइदमे सानी-कुट्टी लगा विदा भेली। डेढ़िया टपिते वामा भागसँ दहिना भाग बिलाइकेँ टपैत देखलनि। मनमे सगुन अपसगुन गललनि। जँ दहिनासँ वामा भाग जाइत तखन ने अपसगुन होइत मुदा से तँ नै वामासँ दहिना टपल। सगुन बूझिते खुशी उपकलनि। मुदा लगले फेर तर्कक संग िवर्तक, अतितर्क, अतिवितर्क हुअए लगलनि। मन औनाए गेलनि। पुरुखक कहब ने छियनि जे वामसँ दहिन टपने सगुन होइत मुदा पुरुखक दहिन स्त्रीगणक वाम होइत आ वाम दहिन। प्रश्नक उत्तर नै पाबि मन ठमकि गेलनि। मुदा लगले सोचलनि- अनजान-सुनजान महाकल्याण। जे पूत हरबाही गेल, देव-पितर सभसँ गेल। अनेरे कोन ओझरीमे ओझराएल छी। जानि कऽ रोग बेसाहि लेब तँ दोख ककर हएत। मन हल्लुक भेलनि। मन हल्लुक होइतै दुनू बच्चा धीरज आ घुरनीपर नजरि बढ़लनि। दुनूक जन्मक दिन गनए लगलीह। वरस्पति दिन आसिन मास। आंगुरपर गनैत-गनैत पाँच मास चौबीस दिन पुरलनि। छह मासमे छह दिन कम। हिसाब जोड़िते मन मधुआ गेलनि। अकास-पतालक बीच हृदए नॉचए-गाबए लगलनि। एक दिन बीतने तँ उनतीस माघ हरा जाइत आ छह मासमे तँ छबे दिन कम रहलहेँ। सकताइत-सकताइत बच्चा छहमसुआ भऽ गेल। माइयोक पेटमे जे छह माससँ कम रहैए ओकर आँखि नै फुटैत अछि मुदा छह मास पुरलापर जे जनमैत अछि ओ तँ भगवतीक बेलक आँखि सन आँखि नेनहि अबैत अछि। छबे दिन ने कम छै आँखिक गुणक सिरखार तँ आबिये गेल हेतै। कोढ़ी (कली) फूल जकाँ पत्ती सभ जरूर निकलि गेल हेतै। अधखिल्लू फूल जकाँ सुगियाक मन हर्ष-विषादक बीच पड़ि गेलनि। पीपरक पात जकाँ सदतिकाल डोलैबला नै बड़क पात जकाँ भऽ गेलनि। ऐ दुनू बच्चाक माए तँ हमहीं भेलिऐ किने। अपन दादी (सुनयना) तँ पकले आम जकाँ छथिन। मुदा तैयो धैनवाद हुनके दियनि जे घर-अंगनाक काजक संग दुनू बच्चोकेँ सम्हारैत छथि। ओना भाइयो (तपेसरो) अपन पुरुखपना काज (खेती-पथारी) छोड़ि अंगने-घरक काजमे भरि दिन लगल रहै छथि। ई तँ ओही बेचारेकेँ धैनवाद दियनि जे एहेन दूधमुहाँ बच्चाकेँ पोसि-पालि रहल छथि। दस दुआरी रहितो की कम करै छियनि। मन शान्त भऽ गेलनि। नजरि भगवान दिस बढ़लनि। भगवान दिस नजरि बढ़िते तामस लहरए लगलनि। कहैले भगवान छथि। सभपर एक्के रंग नजरि रखै छथि मुदा वएह कहथु जे ककरो-ककरो तते दै छथिन जे तौला-कराही घिनाइ छै आ ककरो-ककरो चुट्टियाह बँसबाड़ि जकाँ ओधि धरि कोकैन कऽ उपटि जाइ छै। जुगो तेहेन भऽ गेल जे जेहने पुरुखक किरदानी देखै छी तेहने मौगीक। जीबैयोबला बेटा-बेटीकेँ कियो मोड़ीमे फेकैए तँ कियो नून चटबैए। फेर लगले मन अपना परिवार दिस घुरि नसेरी पतिपर पड़लनि। पतिपर नजरि पड़िते सासु-ससुरपर खौंज उठलनि। बुदबुदेली- “बेटाकेँ बिगाड़ैमे जहिना बुढ़ियाक (सासु) किरदानी भेलनि तहिना बुढ़वाक। गाजाक गुल सुनगबैत-सुनगबैत बेटो अपने जकाँ गजेरी भऽ गेलनि। असकरे की करब? घरसँ लऽ कऽ बाहर धरि खटैत-खटैत देह अकड़ि जाइए।”
तपेसर ऐठाम पहुँचिते सुनयनाकेँ बच्चा लग बैसल देखलनि। बाटक सभ बात बिसरि मुस्कुराइत बजली- “काकी, छअो मास पुरैमे छबे दिन कम छन्हि। आब दुनू दुनियाँ देखबे करतनि।”
पलहनिक बात सुनि जहिना सुनयना अपन सभ किछु बिसरि बच्चाकेँ हृदैमे समा लेलनि तहिना तपेसर रोपल गाछीक फड़ देखि विस्मित भऽ गेला। मनमे आनन्दक हिलोर उठि गेलनि। दुनूक (सुनयनो आ तपेसरो) मनमे सबुरक गाछ जनमि गेलनि।
अखन धरि सुनयना पलहनिपर जते ओंगठल छलीह ओइमे कमी करैक एहसास भेलनि। छह मसुआ बच्चा भऽ गेल। दूधक संग अन्नो चाटत। दालिक झोर बना खुआएब। मुदा लगले मनमे उठलनि जे दालियो तँ कते रंगक होइ छै। सभ एक्के रंग थोड़े होइ छै। कोनो गलनमा (सुपाच्य) होइ छै तँ कोनो गरिष्ट। सबहक अपन-अपन चालि-ढालि (गुन-धर्म) होइ छै। मन औना गेलनि। औनाइत-औनाइत मन खेरही दालिपर गेलनि। जेहने आकार तेहने गलनमा। अखन की कोनो रोटीपर लठगर खुआएब। पलहनिकेँ कहलखिन- “कनियाँ, सभसँ नीक खेरहिये दालि हएत?”
“हँ। जेना-जेना देह सकताइत जेतै तेना-तेना खोराको बढ़बैत जैहऽथिन। आब अपनोसँ ओरिया-ओरिया जतबो-पिचबो करिहथिन आ तेलो-कुर दिहएथिन।”
पलहनिक सभ बात सुनायना सुनबो नै केलनि आकि बीचहिमे मन उड़ि कऽ तपेसरक जिनगीपर चलि गेलनि। बेचाराकेँ दुनियाँक कोनो सुख नै भेल। पाँचो बर्ख कनियाँ संग नै रहल। कोन जनमक पाप बिषेलै से नै जानि। फेर मन उनटि अपनो दुनू परानीपर गेलनि। माइयौ-बापक कएल नीक-अधला काजक फल बेटा-बेटीकेँ पड़ैत छैक। जेना-जेना विचार उठनि तेना-तेना मुँहक सुर्खी क्षीण (उदास) होइत जानि। कहीं हमरे सबहक (माए-बापक) कएल पाप ने तँ बेचाराक ऊपर डिरिआइ छै। फेर मन आगू बढ़ि समाज दिस बढ़लनि। एहेन बेर-बिपति की तपेसरेपर पड़ल अछि आकि आनो-आनकेँ पड़लै।
सोगमे पड़ल तपेसरक मन अपन गिरैत परिवारपर अँटकल। जते उपजा-बाड़ी होइ छलाए बटाइ लगौने दूधक डारही होइए। एक तँ समयक कोनो ठेकान नै तइपर लोढ़ा-बिच्छ कऽ सेहो लैये जाइत अछि। मगर खरचा तँ बढ़िये गेल। अपनो काज उद्यम छोड़ि भरि दिन अंगने-घरक काजमे लटपटाइत रहै छी। छोड़ियो कन्ना देबै? कोनो कि भेड़ी-बकरीक बच्चा छी जे पेटसँ निकलल आ कुदए-फानए लगल। मनुक्खक बच्चा तँ ताड़क गाछ जकाँ होइत अछि। जकर जड़िये बन्हैमे कतेक समए लगैत अछि। ई भिन्न बात जे वोनमे जइठाम ताड़क गाछ ने दोसरकेँ रोकैत अछि तइठाम आ ने अपने रूकैत अछि।
भक्क टुटिते सुनयना पहलनिकेँ पुछलनि- “कनियाँ, की कहलिऐ से नै बुझलौं?”
पहलनि- “यएह कहलियनि जे आब अपनो सभ काज सम्हारि सकै छथि।”
सभ काज सुनि सुनयनाक मनकेँ परिवार नाचि उठलनि। सोचए लगलीह जे जखन परिवारमे लोकेक बाढ़ि ठमकि गेल तखन धने-सम्पति लऽ कऽ की हएत? पुन: विचार घुरलनि। जँ भगवान दुनूक औरूदा देथिन तँ धन-सम्पति कमा लेत। कमाइक बात मनमे उठिते अपन काज दिस नजरि बढ़लनि। विसवास जगलनि जे जखन पिलुआ सन दुनू छल तखन तँ पालि लेलौं। आब तँ सहजे छअो मसुआ भऽ गेल। हमरा अछैते बेटा (तपेसर) कानै ई केहेन हएत। पुन: मनमे उठलनि, अपने पुरना साड़ीक विसटी पोताकेँ बना देब आ पोतीकेँ घघरियो सीिब देब। उमेरे बेसी भऽ गेल तँए की। जाबे देहमे हूबा अछि ताबे तँ खटबे करब जहन हूबा टूटि जाएत तहन बुझल जेतै। तँए की बेटाकेँ कानए देब। दुनियाँमे कियो ओकर नोर पोछैबला नै छै? जँ नै छै तँ सुगिये (पलहनिये) किअए एते करै छै। ओकरा हमरा परिवारसँ कोन मतलब छै। मुदा छै। जेकरामे प्रेम छै ओकरे दुनियाँमे सभ छै।
दुनू बच्चाकेँ जाँति पलहनि बाजलि- “आब जँ बकरीक दूध नहियो हेतनि तँ गाइयोक दूधसँ काज चलि जेतनि। आब ओछाइनपर बच्चा अपनो उनटै-पुनटैले जोर करतनि। आस्तेसँ कर घुमा दिहऽथिन ओना बेर-कुबेर हमहूँ अबिते रहब। भैयाकेँ कहि दथुन जे काल्हि पटोर पहििर अंगनासँ निकलबनि।।”
चिन्तामे डूमल तपेसर अपनो सोचै आ दुनू गोटेक (माए आ पलहनि) गपो-सप्प सुनै। ओना किसानी बुइध तपेसरकेँ तँए जत्ते मन काज दिस दौड़ैत ओते गप-सप्प दिस नै। अखन धरिक जिनगी रहलनि आेइमे एकाएक मोड़ एलनि। १०८दानाक तुलसीमालाक जप जकाँ तपेसरक दिन-राति अपन घर-गिरहस्तीक काजक बीच बीत जाइत। ओना जहिना मनक बिसवासकेँ आँखि नै झुठला सकैत तहिना तपेसरक हृदैमे माए आ पलहनि, चौपड़ि मारि बैसलि। तँए चिन्ता ओते नै जते हेबाक चाहियनि।
दुनू बच्चाकेँ जाँति पलहनि हाथ-पएर सोझ कऽ टाँग पकड़ि उल्टा झुला चानिमे काजरक टीक्का लगा मुस्की दैत सुनयनाकेँ कहलखिन- “काकी, भैयाकेँ बिआह करा दिअनु?”
बिआह सुनि सुनयना सुख-दुखक (नीक-अधलाक) बीचक सरोवरमे पैसि सोचए लगलीह। हमरे आशा कते दिन हेतै। चौथापनमे पहुँचि गेल छी, जते दिन जीबै छी जीबै छी। मुदा ओकर (तपेसरक) जिनगी तँ से नै छै। अखन ओकरा की भेलहेँ। बच्चाक कोन ठेकान अछि। जुआनो-जहान चलि जाइए। एक तँ मनुक्खे माटिक काँच बरतन छी तइपर ओ (दुनू बच्चा) तँ आरो गिलगर माटि जकाँ अछि। नीक जकाँ सुखबो ने कएल अछि। एक रती कोनो चीजक टोना लगतै टन दे चलि जएत। मुदा परिवार तँ पुरुख-नारीक संयोगसँ चलैत अछि। जाबे दुनूक संयोग नै हएत ताबे दुनियाँ (सृष्टि) आगू मुँहे कन्ना ससरत? बातकेँ टारैत सुनयना बजलीह- “कनियाँ, कहलौं तँ नीके बात मुदा साल भरिक बीच कन्ना एहेन गप करब।”
सुगियाक बात तपेसरो सुनने। तरे-तर मन बजैले ओढ़ मारैत मुदा बुइध रोकैत। कतबो बुइध रोकलक तैयो बजा गेलै- “कनियाँ, अहुँ नीकेले कहलौं, कटै नै छी मुदा जँ दुनू बच्चा उठि कऽ ठाढ़ हएत आ दुनियाँ दिस डेग बढ़ौत तखने, एक तँ ओकरा मइटुग्गर बूझि कियो अपन बेटा-बेटीकेँ ऐ घर आबै ने दैत तैपर जँ दोसर बिआह कऽ लेब तखन तँ आरो कियो अपना बेटा-बेटीकेँ सतमाए लग आबए नै दिअए चाहत।”
तपेसरक बात सुिन पलहनि बजलीह- “भैया, हिनका सन-सन समाजमे कते पुरुख छथि। समाजाे तँ एकरा अधला नै बूझि उठा लेने अछि। रास्ता बना देने अछि तखन किअए एना बजै छथि।”
सुगियाक बात सुिन जहिना तपेसरक मुँह बन्न भऽ गेलनि तहिना सुनयनाक। मने-मन सुनयना सोचए लगली, कोनो नवकनियाँ (जेकरा दुिनयाँ दारीक थोड़ ज्ञान छै) परिवारमे सासु-ससुर, पति, भैसुर-दिओर, ननदिक बीच अबैत। अोकरा काँच कड़ची जकाँ जइ रूपे लीबा कऽ बनौल जाइत ओइ रूपक बनत। किअए लोक सतमाएकेँ दोख लगबैए। ओहो तँ मनुक्खे छी। जँ ओकरा मनुक्खक रास्ता छोड़ा देब तँ ओ मनुक्ख बनत कन्ना? मुदा किछु मनुक्खो तँ ओहन होइत जे जेरमे रहए नै चाहैत? हँ मुदा ओहन सतमाइये टा तँ नै होइए, आनो-आन होइए।”
सुनयनाक मन ओझरा गेलनि, तँए चुप भऽ गेली।
तपेसरक मनमे उठलनि जिनगी की? जँ जीबैले जिनगी तँ जीबैक लेल अनेको तरहक साधनक जरूरति सेहो होइत। परिवारिक जिनगीक लेल पुरुख-नारी दुनूक जरूरति होइत अछि। जँ से नै हएत तँ परिवार कते दिन परिवारक रूपमे ठाढ़ रहत। अखन बूढ़ि माइक आशापर दुनू बच्चा जीब रहल अछि जखनकि हुनको (माइयो) भानस-भात करए, सेवा-टहल करए लेल टहलूक जरूरति छन्हि। जँ ओहो मरि जेती तखन अपनो-सभकेँ के भानस कऽ खुऔत। अपने खाइक ओरियान करब आकि भानस करब। जँ भानसे नै हएत तँ खाएब केना? जँ खाएब नै तँ जीब केना? जँ मनुक्खे नै जीवित रहत तँ परिवार केना बनल रहत? मुदा मनुष्यो तँ अजीव होइत अछि। कियो अपन घरमे लागल आगि मिझबै पाछू अपनो जरि-पकि जाइत तँ कियो हँसि-हँसि घरमे आगि लगबैत अछि। मुदा अपना ऐठाम तँ से नै अछि। अनजानमे भलहिं जे भऽ गेल हुअए मुदा जानि कऽ तँ किछु नै भेल। पलहनिक विचार तँ अधला नहिये छन्हि। ओहो बेचारी दुनू बच्चाक मुँहे देखि बजलीह। अपन जानि बजलीह। हुनको मनमे कहाँ छलनि जे दोसर स्त्री कुल्टे हेतनि। सुपात्रो भऽ सकैए। खाएर जे हौ, मुदा परिवारमे जरूरति तँ जरूर अछि। भलहिं अखन माए सम्हारि रहली अछि मुदा परोछ भेलापर (मुइलापर) तँ जरूरति हेबे करत। फेर मनमे उठलनि जँ कहीं माइयक सोझेमे बेटी भानस-भास करै जोकर भऽ जाएत तखन......। बिआह भेलापर ओहो सासुर जाएत। ताधरि पुतोहुओ तँ हएत।
साल लगि गेल। ऐबेर अदरा पावनि रीब-रीबेमे रहि गेल। माघमे तेहेन मारूख हवा चलल रहै जे एकोटा आमक गाछ मोजरबे ने कएल। धिया-पुताक कोन गप जे सियानो सभ आमक मास बुझबे ने केलक। जहिना बिना बरक बरियाती नै होइत तहिना बिना आमक आद्रा पावनिये की? पुरुखे रहने ने मौगी गिरथानि बनैत, बिना पुरुखे तँ राँड़-मसोमात कहबैत। अंतिम जेठमे मौनसुनी तँ नै बिहड़िया बरखा भेल। बरखा भेने धरतीक रंगे बदलि गेल। आन साल जकाँ ने बेसी गरमी पड़ल आ ने बाध-वोनक रूप बिगड़ल। हरिअर घाससँ बाध सुग्गा पाँखिक साड़ी पहिरल जकाँ सुन्दर लगैत। अगता हाल भेने पूबरिया घरक पछुआरक दाबापरक गेनहारी सागक गाछ सुनयनाक जनमि गेलनि। बीसे दिनमे आंगुर भरि-भरिक भऽ गेल। कनौजरि छोड़े जोग भऽ गेल। काल्हिये बीरार देखि सुनयना विचारि लेलनि जे काल्हि एकरा (सागकेँ) रोपि लेब। अखन रोपलासँ पाँच दिन पछुएबे ने करत मुदा कनौजरि तँ ठीक रहत। तहूमे पछबा थोड़े बहैत अछि जे रोपलापर एकोटा लटुआएत। दुनू साँझ पानि देबै लगले लगि जाएत। कनी-मनी रौदमे अलिसाएत तँ सेहो रातिक ठंढमे उठि कऽ ठाढ़ भऽ जाएत। जँ अखन नै रोपि लेब तँ भदबारिमे तीमनक दिक्कत हएत। फेर मनमे उठलनि भदबारिक साग! तत्-मत् करिते रहथि आकि मनमे उठलनि पोरो-पटुआ साग ने भदबारिमे कफाह होइ छै सभ साग थोड़े होइ छै। जहिना जाड़मे सेरसो-तोड़ी झँसगर होइए, चैत-बैसाखमे पोरो-पटुआ तहिना ने भदबारिमे गेनहारी-ठढ़िया होइए। मनमे खुशी भेलनि। मनमे चमकलनि गेनहारीक रूप। हरिअर साड़ीसँ सज्जित पात, तहिक बीच लाल डाॅटक पाढ़ि, धरतीपर ओलरि मस्तीक आँखिसँ दुनियाँ दिस देखैत। अपन जिनगी दोसराक सेवा लेल अरोपि बेर-बेर मुड़ी कटला बादो पुन: मुड़ी पैदा कऽ सेवा लेल इशारा करैत।
जहिना मुरगी चूजाक संग खोपसँ निकलि ओचाओन बाड़ी-झाड़ीमे चराओर करैत, बोलियो सीखैत आ दुनियाेँँ देखए जाइत तहिना दुनू बच्चा धीरज-घुरनीक संग सुनयना लोटामे पानि नेने पछुआर दिस विदा भेली। दावा लग पहुँचि ठाढ़ भऽ गेनहारीक बीरार देखिते मन पड़लनि भीतमे साटि कऽ राखल गुरमीक बीआ। आँखि उठा कऽ देखलनि तँ चक-चक करैत बीआ। बीआ देखि मन पड़लनि जे गुरमियो रोपैक समए आबि गेल। मारे बीआ अछि, एते थोड़े अपने रोपब। अनको देबै। गुरमी मनमे रहबे करनि आकि दुनू बच्चा दिस तकलनि। गुरमीक कोमलता मनमे अबिते मुँहसँ अनायास निकललनि- “बौआ, आइ साग रोपि दै छी काल्हि गुरमियो रोपि देब।”
दादीक बात सुिन धीरज बाजल- “कोन गुलमी?”
भीतमे साटल गुरमीक बीआ आंगुरसँ देखबैत सुनयना बजलीह- “ओ बीआ गुरमीक छी। जहिना अहाँ दुनू भाए-बहिन बच्चा छी तहिना तहिना ओहो बीआ छी। ओकरा खुरपीसँ माटिकेँ खुनि रोपि देबै। पाँच-छह दिनमे गाछ जनमि जाएत। जहिना अहाँ दुनू गोरे हमरा एतेटा हएब तहिना ओहो बढ़ि कऽ फड़ए लगत।”
दादीक बात सुिन घुरनी ठुनकैत बाजलि- “गुरमी लेब। गुरमी लेब।”
घुरनीक ठुनकबपर धियान नै दऽ सुनयना लोटाक पानि सागक गाछपर छीटिलनि। पानि छीटैत देखि घुरनियो चुप भऽ गेल। लोटा रखि गाछ निहारि कऽ देखलनि तँ बूझि पड़लनि जे एक दिससँ उखाड़ैबला सभ गाछ नै एेछ। से नै तँ छोटकाकेँ बराए बड़का उखारब। चारि दिनक बाद छोटको रोपाउ भऽ जाएत। फेर मन पड़लनि जे एक डेढ़ धुर करीबमे रोपब। चारि-पाँच डेग पूबे-पछिमे आ चारि-पाँच डेग उत्तरे-दछिने। एक-एक बीतपर रोपब। मने-मन हिसाब जोड़ि बीआपर नजरि दैते बूझि पड़लनि जे चारिओ हिससँ कम्मे लागत। खाएर, भगवान सभ चीज एहिना देथुन जे अपनो खाए आ दोसरोेकेँ दै।
निहुरि कऽ सागक गाछ उखाड़ए लगली। तइ बीच दुनू भाए-बहिन (धीरज-घुरनी) एक्के गाछपर हाथ दऽ उखाड़ए चाहलक। एक-दोसराक हाथ-हटबैक कोशिश दुनू करए चाहलक। हाथ पकड़ि दुनू कटाओज करए लगल। दुनूक कटाओज नै छोड़ा सुनयना हाँइ-हाँइ छेँटगरहा गाछ उखाड़ि कहलखिन- “चलै चलू। भऽ गेल।”
आगू-आगू दुनू बच्चा आ पाछू-पाछू सुनयना अांगन एली। आंगन आबि बाटीक पानिमे गाछक जड़ि धोय आइ बाटियेमे रखि देलखिन। रोपाउ जगहपर जनमल घासकेँ उखाड़ि कातमे फेक ओसारक चारसँ खुरपी उताड़ि बीत-बीत भरिपर छअ मारि-मारि दड़ी बनबए लगली। गोर दसेक दड़ी बनैबते दुनू भाए-बहिन हाथसँ खुरपी छीनए लगलनि। काजकेँ बाधिक होइत देखि सुनयना दुनू बच्चाक हाथ छोड़ा, बीच आंगनमे खुरपी फेक देलनि। शंका रहनि जे खुरपी ने लागि जाइ। दुनू बच्चा खुरपी आनए दौगल तइ बीच ओ बाटीसँ गाछ निकालि हाँइ-हाँइ रोपए लगली। दुनू बच्चा खुरपी पकड़ि फेर छीना-छीनी करए लगल। हाथमे खुरपी लगैक डर फेर भेलनि। दसो दड़ी रोपि बाल्टी लऽ पानि आनए कल दिस विदा भेली। दुनू बच्चा खुरपी छोड़ि पाछू-पाछू दौगलनि। पानि आनि लोटासँ रोपलाहा गाछमे पानि दिअए लगली। फेर दुनू लोटा छीनए लगलनि। हाँइ-हाँइ पटा लोटा दऽ देलखनि। फेर दुनू लोटा छीना-छीनी करए लगल। तइ बीच खुरपी आनि फेर दड़ी खुनए लगली। दुनू बच्चा बौआऽ गेल। खुरपी लऽ दड़ी खुनब कि रोपब आकि पटाएब।
अढ़ाइ बर्ख बीत गेल। दुनू भाए-बहिन दादियो आ पितोसँ बाजब सीख लेलक। दुनूक बोलो फरिछा गेल। सुपुट बोल निकलए लगल। पियास लगलापर पानि आ भूख लगलापर भात-रोटी बजए लगल। बजरूआ बच्चा जकाँ मोबाइलसँ गप, छुड़ी, पिस्तौलक खेलौना, आ छुड़छुड़ी फटाका फोड़ब नै बुझैत मुदा तैयो गमैआ बच्चाक जिनगी जरूर जीबऽ लगल। गाम-घरमे जे गति विधवाक, निस्सहायक होइत से गति मइटुग्गर धीरज आ घुरनीक परिवारमे नै छलैक। गाम-घरमे गरीब मइटुग्गर, बपटुग्गरक प्रति सियानोक नजरि विषैला होइत। विधवाकेँ डाइनक संग अशुभ बुझल जाइत तहिना दुखताहसँ घृणा आ मइटुग्गर-बपटुग्गरसँ सेहो कएल जाइत अछि।
पानिक बाल्टीन नेनहि सुनयना कलपर पिछड़ि खसि पड़लीह। ओना देहमे चोट लगलनि मुदा माथ उठले रहि गेलनि। ईंटा चोटसँ दहिना गट्टा टूटि गेलनि। तत्काल चोट तँ तेहेन नै बूझि पड़लनि मुदा गट्टा फुलब शुरू भऽ गेलनि। तपेसर बाँसक पात आनए गेल रहए। ओसारपर ओछाइन खसा एक्के हाथे सुनयना ओछा पड़ि रहली। ओछाइनेपर दुनू बच्चा बगलमे बैसल। पात लऽ कऽ अबिते माएकेँ सुतल देखि तपेसर पुछल- “माए, सुतल किअए....?”
नोर पोछि सुनयना उत्तर देलनि- “बौआ, कलपर खसि पड़लौं।”
खसैक नाओं सुनि तपेसर चमकि कऽ बाजल- “चोटो-तोटो लगलौं?”
“ईंटापर कनी चोट लगि गेल।”
लग आबि तपेसर गट्टाकेँ फुलल देखि गुम भऽ गेल। फुलबक हिसाबसँ भरिसक टूटि गेलइ। मन चनकि करेज दरकि गेलनि। मनकेँ थीर करैत बाजल- “डॉक्टरकेँ बजौने अबै छियनि। दवाइ देथुन नीक भऽ जेमे।” कहि कलपर पहुँचि हाथ-पएर धोय, अंगा पहिर तपेसर विदा भेल। आंगनसँ निकलिते मनमे उठलनि जहाँ धरि पार लागत तहाँ धरि तँ करबे करबनि। जखन जिनगियेक कोनो ठेकान नै अछि, कखन कि भऽ जाएत तेकर कोन ठीक। अपने बाँसपर चढ़ै छी जँ ओतैसँ खसि पड़ी तखन कि हएत? चिन्ता बढ़ए लगलनि।
डॉक्टर संग आबि तपेसर माएकेँ कहलनि- “माए, जना जे भेल से सभटा बात डाॅक्टर सहाएबकेँ कहुन।”
सुनयनाक बात सुनि डॉक्टर पलस्तर कऽ देलखिन। फीस लऽ चलि गेलाह।
गाएकेँ पानि पीआ तपेसर बाँसक पात टोनिअबए लगल। मनमे उठलनि काजक बोझ। एक तँ ओहिना दिन-रातिमे एक्को छन निचेन नै होइ छी तइपर माइक गट्टा टुटब तँ आरो काज बढ़ा देलक। छोड़ैबला कोन अछि। गाएकेँ खुएनाइ-पीएनाइ, घर-बाहर केनाइ छोड़ि देब से नै बनत। एक तँ लछमी दुआरपर कल्पती दोसर बच्चाक माए तँ वएह छी। अखन की भेल दू-अढ़ाइ बर्खक अछि, जँ ओकरा कनियो कऽ दूध नै हेतै तँ सक्कतक छाती कन्ना बनतै। अपने नै हएत तँ नै हएत। माइयो तँ तहिना भऽ गेलि। एक तँ बुढ़ारी तइपर जँ पाबोभरि दूध नै हेतै तँ बुढ़ारीक हाड़ कन्ना जुटतै। एते दिन दुनू बच्चेक ताक-हेर करए पड़ैत छल आब माइयोक तँ करए पड़त। उपजा-बाड़ी तँ तेहेन होइए जे पार लागब मोसकिल भऽ गेल अछि। रौदी भेने ऐबेर आरो संकट बढ़ि गेल। पछिले माससँ बेसाह लगि गेल। पाइ-कौड़ीक कोनो दोसर उपाए नै। हे भगवान कोन जन्ममे चूक भेल जे चर्मरोग जकाँ सौंसे देह एकबट्ट भेल अछि। मुदा कि चिन्ता केने दुख भागि जाएत? पत्ता टोनि कुट्टी काटए लगल। मन पड़लनि बाँसक पातक कुट्टी। एक तँ लगहरि गाएकेँ बाँसक पात खुअबै छी। मुदा उपाये की? जँ दू मुट्ठी हरिअरी नै हेतै तँ नारक कुट्टी कन्ना खाएत। अपने घास आनए जाएब से ओते पलखैत रहैए। गाइक नादिमे कुट्टी लगा माए लग आबि बाजल- “माए, चिन्ता-फिकिर नै कर। दिनक दोख छलै, भेलै। तोरा कोन चीजक कमी छौ। हमरा सन बेटा, दूटा पोता-पोती लगेमे छौ तखन तोरा कथीक दुख।”
भरभराएल स्वरमे सुनयना बाजलि- “बौआ, आँखिक सोझमे तोहर दुख देखि छाती छटपटाइए। जेहो कोनो काजमे संग-साथ दै छेलियह सेहो आब हएत।”
माइक बात सुनि तपेसर अवाक भऽ गेल। बोल बन्न भऽ गेलै। मनमे उठलै रतुका सिदहा। बेर टगि गेल। केना राति चुल्हि चढ़त। बिनु खेने ककरो नीन हेतै। जे कनी-मनी हाथमे छलाए सेहो दवाइये-दारूे चलि गेल। एना भऽ कऽ कहियो हाथ खाली नै भेल छलाए। ने तँ पचासे रूपैरूा दुआरे डाॅक्टर सहाएबकेँ एना कहितिअनि। तरे-तर छाती डोलए लगलनि। आगू नाथ ने पाछू पगहा। माएकेँ कहलनि- “माए, खेत बेचने बिना एक्को दिन पार लागब कठिन भऽ गेल। से....।”
बेटाक बात सुनि सुनयना चुपे रहलीह। मनमे उठए लगलनि घर-परिवार तँ ओकरे छिऐ। केना हँ आकि नै कहबै। हमरा बुते कि हेतै। धारक बेग जहिना भौर लैत तहिना सुनयनाक मन भौर लिअए लगलनि। एक-एक पाइ कम भेने घर खसैत आ एक-एक पाइ जमा भेने उठैत अछि। एक-एक कट्ठा जँ बिकाइत गेल तँ निरभूमि होइमे कते दिन लागत। एक दिस परिवारक खर्च दोसर दिस समएक मारि तइपर जते सम्पति कमत ओते तँ कमे होइत जाएत। माएकेँ चुप देखि तपेसर बाजल- “जाइ छी, चौरी खेत बेचैक गप-सप्प करए।”
खेत बेचैक बात करए तपेसर विदा भेल। आंगनसँ निकलिते मनमे उठलनि सुपतोसँ कम दाम देत। जहिना गरामे उत्तरीबलाकेँ कौआसँ खैर लुटाओल जाइत तहिना ने हएत। मुदा लगले मन सकताएल बाजल- “तोहर कोन दोख। मन-पेट काटि लोक घर बनबैए आ बिहाड़िमे उड़ि जाइ छै तइमे बनौनिहारक कोन दोख।”
सबुर भेलै डेग आगू बढ़ौलक। दुनियाँ बड़ीटा छै। जँ भगवान हाथ-पएर दुरूस रखने रहताह तँ कहुना नै कहुना िजनगी गुदस कैये लेब। मुदा आइक जे परिस्थिति अछि ओकरा छोड़ियो कऽ भागब? भागब तँ कायरता हएत। कोन मुँह लोककेँ देखाएब। हमरा सन-सन ढेरो लोक अछि। लगले मन उनटि गेलै। जहिना गाममे कतेको वृत्तिक लोक होइत अछि तहिना गामोक अनेक रूप होइत। एक्के गाम ककरो लेखे विद्वानक होइत तँ ककरो लेखे मुरुखक। ककरो लेखे शराबी-जुआरीक होइत तँ ककरो लेखे बेइमान-शैतानक। तँए की आमक गाछमे तेतरि फड़ि जाएत आ तेतरीक गाछमे आम। सभकेँ अपन-अपन गुण-स्वभाव आ चलैक रास्ता होइ छै। कियो फटेहाल जिनगी पाबि जीबैत अछि आ कियो सुभितगरसँ जीबैत अछि। एकर माने ई नै जे फटेहाल जिनगी जीनिहार पतिते भऽ जाए। हँ, होइतो अछि। मुदा जेकर जेहेन विचार तड़गर रहैत अछि ओ अोहन जिनगी बना जीबैमे आनन्द प्राप्त करैत अछि। आनन्दे प्राप्त करब तँ उद्देश्य होइत अछि। कियो तत्व-चिन्तनमे समए लगबैत तँ कियो दिन-राति लुचपन्नी केने घुरैत। एहनो-एहनो तत्व चिन्तक ऐ धरतीपर भेल छथि जे दोहरा-तेहरा कऽ जिनगी मांगि तत्व-चिन्तन करैत रहलाह। ऐ असीमित भूमाकेँ, कठिन मेहनतेसँ जानल आ ताकल जा सकैत अछि। टोलक अंतिम छोड़पर पहुँचिते तपेसरकेँ कलकत्तासँ आएल खुशीलाल पुछलकनि- “भाय कत्तऽ जाइ छी?”
खुशीलालक बात सुिन तपेसर ठमकि गेला। जहिना खुशी मनमे मधुआएल बोल पनपैत तहिना दुखी मनमे सिनेहक बोल कनीकाल चिकुरिआएल ठोर, थरथराइत पिपनी रूपमे ठाढ़ भऽ मिरमिराइत तपेसर कहलक- “बौआ, विपत्तिमे पड़ल छी। माएक हाड़ टूटि गेलनि। पलस्तर तँ करा देलयनि। मास दिनक पछाति पलस्तर कटतनि। तइ बीच पथ-पानिक संग-संग दवाइ दारू सेहो चलतनि। कते कहबह?”
“भैया, हमहूँ अही समाजक बेटा छी। जते शक्ति अछि ओते मदति करब। साल भरिपर चारि-पाँच हजार रूपैया लऽ कऽ कलकत्तासँ आएल छी। अखन जत्ते पाइक काज अछि लिअ छह मासमे बिना सूदिक घुमा देब। अखन अहूँक काज चलि जाएत आ कन्ी दिके कि सिके अपनो चला लेब।”
बिनु सूदिक रूपैया सनि तपेसरक मनमे खुशी आएल। मुदा लगले मनमे भेलनि जे बेथा सुनि ओ औगुता कऽ बाजल। जहिना ओ बाजल तहिना की हमहूँ करब। जहिना देहमे रोग सन्हिआइते रसे-रसे पसरए लगैत तहिना तँ अखन अपनो अछि। छह मासक समए दैए मुदा अोरियान हएत। दिन-दिन खरचो बढ़बे करत जखनकि आमदनीक कोनो जोगार नै देखै छी। तखन केना लेब? बाजल- “बौआ, दू कट्ठा खेते लऽ लाए।”
खेतक नाओं सुनि खुशीलाल सहमि गेल। एक तँ बेचारे विपत्तिक मारल छथि। तइपर सँ खेत लेब। करेज थीर रहतनि। जखन करेजे थीर नै रहतनि तखन तँ आरो सोग बढ़तनि की नै। बाजल- “भ.... इ..... अ.....।”
बजैत-बजैत आँखिमे नोर आबि गेलै। पुन: बाजल- “छह मासक बदला दू-चारि मास पछाइते देब।”
बिनु सूदिक रूपैया तपेसरक मनकेँ तड़का देलकनि। मनमे चमकलनि सूदि प्रथा। जइपर दुनियाँक बैंक ठाढ़ भऽ नंगटे नचैत धनीकक शासनक (सत्ताक) फुलवाड़ीक शोभा बढ़ौने अछि। जइसँ देशक उन्नति (मनुखक कल्याण) मुँहक बोल मात्र रहि गेल अछि। तइठाम समाजमे......। जइ समाजकेँ सूदि दू भागमे बाँटि देने अछि- सूदिखौक आ सूदिदार। बैंकक सूदि कम होइ छै मुदा छबे मासमे मूल धन बनि सूदि पैदा करए लगैत छै। बिआजक बंश दुनियाँमे पसरि गेल अछि। जखनकि समाजक सूदि एकहरफी चलै छै। भलहिं महाजनक बही गीता-रामायणिक थाकमे रहि पारस मणि जकाँ बोहियो गीता-रामायण बनि जाए। देल-लेलक सीमा-सरहद तोड़ि गीता-रामायणपर हाथ रखैत खौदुकाक घराड़ीक रजिष्ट्रीक समए बना लैत। लगले मन घुरि अपन समस्यापर एलनि। छोट भाए जकाँ खुशीलालकेँ कहलकनि- “बौआ, लोकक लागिमे लोक अही दुआरे बसैत अछि जे सुख-दुख संग मिलि जीबी। टुटल सीढ़ी जकाँ अखन परिवारक स्थिति बनि गेल अछि। कोहुना कऽ एकटा पएर रौपे छी तँ दोसर टूटि जाइए। एक्को डेग ससरब कठिन भऽ गेल अछि। जना बूझि पड़ैए जे पानि-बिहाड़ि, पाथर, ठनका सभ संगे आबि गेल अछि। जिनगीक कोनो ठेकान नै देखि रहल छी। जहिना पानमे नाव खेबनिहारक लग्गी थाह नै लैत तहिना भऽ गेल अछि।”
खुशीलाल- “भैया, लोकेक काज लोककेँ होइ छै।”
तपेसर- “बेस कहलह। मुदा लोकोक बीच खाढ़ी बनल अछि। तोरासँ सात कछे बेसी सम्पति अछि। जखन दुखेक जिनगी भगवान देलनि तखन ओइसँ कते पड़ाएब। जीता-जिनगी आँखि केना मूनि लेब। मुदा तोड़ा पाबि छाती सूप सन भऽ गेल। जहिना पानिमे डुमैत चुट्टीकेँ खढ़क आशा होइत तहिना भेल। एकटा संगी भेटल। मुदा दुखो असान नै अछि। समैया नै बरहमसिया अछि। तोरो कहबह जे जखन एते मिहनत कऽ कमाइ छह तँ पाइकेँ राइ-छित्ती नै करिहह। अखन जे खेत बेचै छी लऽ लाए। फेर जँ बेचब तँ तोरे देबह। मरियो जाएब तैयो तोहर बेटा-पाेता बाजत जे फॅल्लाबला खेत छी। बेचारा माइयक सेवामे बेचलक।”
तपेसरक बात सुनि खुशीलालक हृदए पसीज गेल। चुप-चाप घरसँ एटैची निकालि अनलक। चाभीसँ खोलि पाँचो हजार रूपैया िनकालि तपेसरक आगूमे रखि बाजल- “भैया, अखन धरि ने ककरो कोनो चीज ठकलिऐ आ ने चोरा कऽ एकोटा खढ़ उठौलिऐ। दुनू हाथ भगवानसँ कहै छियनि जे जहिना अखन धरि निमाहलौं तहिना आगूओ पार लगाएब।”
गंगाजल जकाँ खुशीलालक विचार सुनि तपेसरक मनक बखारीक मुँह खुजि गेलनि। बाजला- “बौआ, सभ बुझैत छथि जे जमीन जाल सदृश होइत। जाल बनाओले जाइत अछि फँसबैले। तोहर हृदए सौदा कागज जकाँ छह। ऐपर प्रेमोकथा लिखल जा सकैत अछि आ आपराधिक सेहो। मुदा हम नै चाहब जे तोरा मनमे कनियो गंदा आबह। देखहक जमीनेक चलैत झूठ-फूसिसँ लऽ कऽ बेइमानी-शैतानी, मारि-पीट, केश-मोकदमा सभ होइत अछि। कियो जबुरिया लिखा बेइमानी करैत अछि तँ कियो महदा लिखा। कियो दोसरसँ निशान लऽ दोसराक हड़पैत अछि तँ कियो बलजोरी अाड़ि तोड़ि अपनामे मिला लैत अछि। कते कहबह?”
तपेसरक मुँहसँ नव बात सुनि, जहिना तैयार खेतमे बाओग कएल फसल अकुिर धरतीसँ ऊपर अबैत तहिना खुशीलालक मनमे जिनगीक नव-नव अंकुर जनमऽ लगल। नव अंकुर देखि जहिना धरतीकेँ अपन निरोग कोखिक एहसास होइत तहिना खुशीलालक हृदैमे भेल। विह्वल होइत बाजल- “भैया, दुनियाँ किछु हौ आगि लगौ, पाथर खसौ मुदा मनुख अपने जिनगीक जबाबदेह होइत। एक्के गाछक एक डारिमे बाॅझी लगलासँ बॅझिया जाइत तँ दोसर चुट्टिआ जाइत। मुदा एकर माने ई नै ने जे ओकरामे फड़ैक शक्ति नै छै। फड़बो करैत अछि। कियो किछु करैए करह, जहिना अखन धरि, ओना जिनगीमे कोनो लेन-देन नै भेल छल, भाए-भैयारी जकाँ रहलौं तहिना जीता जिनगी रहब। अहाँ जेठ भाय तुल्य छी जे कहब करैले तैयार छी।”
खुशीलालक बात सुिन तपेसरोक हृदए परसाएल आम जकाँ पल-पल करए लगलनि। बजला- “बौआ, अपना गाममे चारि मेलक जमीन अछि। बाड़ी-घराड़ी, भीठ, मध्यम, धनहर आ चौर। एक गामक रहितो चारि तरहक दाम छै। कारणो छैक अपजा आ उपयोगक। घराड़ीक जमीन ऊँचगर होइए जइसँ घर बनबैक काजमे अबैत अछि। भीठ सीमापर अछि। घरो बनाओल जा सकैत मुदा घर नै बनेन उपजो-बाड़ी होइत आ बागो-बगीचा लगाओल जाइत। मध्यम धनहरमे िसर्फ अन्ने उपजैत। जखनकि नीच जमीन भेने चौरीक महत सभसँ कम होइ छै। कारण छैक जे बेसी बरखा भेने वा बाढ़ि एने दहा-भसिया जाइत। ने पानिक उपज होइत आ ने उपराड़िक। जँ ओकरा मुँह-कान बना पानिक बस्तु उपजाओल जाए तँ ओहो ओहने मूल्यवान हएत जेहेन दोसर होइत। ओना ओहो धरतिये छी बनौलापर सभ तरहक बनि सकैए। मुदा कते कहबह? बड़ीखान घरसँ निकललौं, अखन जाइ छी।”
तपेसरक दुनू बाँहि पकड़ि खुशीलाल बैसबैत कहलक- “भैया, अहाँ पाबि बहुत पेलौं। आइ बूझि पड़ैए जे हमहूँ समाजक लोक छी। सोझे गामक सीमानमे धर बान्हि रहने तँ नै होइत होइत तँ तखन जखन सबहक सुख-दुख मिलि जाए। जइसँ सभ एकबट्ट भऽ जिनगी बिताओत। खाली हाथे केना जाएब? जँए एत्ते समए बीतल तँए कनी आरो बीतह। अहूँक एकटा काज भेल रहत।”
तपेसर- “बौआ, खेत कोनो अन्न-पानि छी जे नािप-खोखि मूल्य बनत। एकर मूल्य आड़ि-पाटिक चुगलसँ होइत। सभ तरहक जमीनक लेन-देन समाजमे चलिते रहैत अछि। अपना गामक चौरी खेत डेढ़ हजार रूपैये कट्टा बिकाइत अछि दू कट्ठा खेत देबह तीन हजार रूपैया दाए।”
तीनू हजार रूपैया गनि खुशीलाल तपेसरकेँ देलक। रूपैया नेने विदा भेलाह। बाटमे हिसाब बैसबए लगलथि जे सभसँ बेसी जरूरी बुतातक अछि। मास भरिक बुतात कीन लेब। बाॅकी जे बचत हाथ-मुट्ठीमे राखब। जखन घरमे आगि लगले अछि तखन कोन लुत्ती किमहर उठत तेकर कोनो ठीक छै।
मास दिन बीतलापर सुनयनाक हाथक पलस्तर काटि डॉक्टर कहलखिन- “भारी काज नै करब। ओना बुढ़क हड्डी छी तँए बच्चा जकाँ नहिये जुटत मुदा तैयो बचा कऽ रहब तँ नीके रहत।”
डॉक्टरक बात सुनि सुनयनाकेँ भलनि जे जँ भारी काज नै करब तँ जिनगी भारी केना बनत। जिनगीमे हल्लुक-भारी सभ रंगक काज अबैए। मुदा जीते-जिनगी ने दुनियाँ देखै छी, आँखि मुनब सभ हरा जाएत। कहुना भेलौं तँ बुढ़े भेलौं मुदा जाबे पोता-पोती अपने जीबै जोकर हएत ताबतो जँ जीब जाएब तैयो नीके हएत।
शरीरसँ शरीरी धरि सुनयनाक सोगसँ सुकुड़ए लगलनि। एक दिस बेटाक बेथासँ बेथित दोसर दिस मइटुग्गर पोता-पोतीक जिनगी देखि झखति, तँ तेसर दिस जिनगी भरि पालल-पोसल (छाउर-गोबर) खेतकेँ बोहाइत देखैत तँ चारिम दिस अपन देहक दुखसँ दुखी। ओना जीबैक आशा मनमे उत्साह जगबनि मुदा जेना डिबियाक इजोतकेँ घनगर अन्हार घेरैत-घेरैत छोट (कम प्रकाशित) बना दैत तहिना सुनयनाकेँ भऽ गेलनि। अन्हार छोड़ि दुनियाँमे किछु देखबे ने करैत छलीह। जना खसैत जिनगी उठैत जिनगीकेँ दाबि सवारी बना लेलकनि। जइसँ ओछाइन धऽ लेली। कतबो हूबा उठैक करथि मुदा उठि कऽ बेसी काल बैसल नै होइन। बिछानपर पड़ल-पड़ल पहिलुक कएल काज भरि दिन पढ़ैत रहथि। जखन कखनो किम्हरोसँ आबि तपेसर पुछनि जे माए, मन केहेन लगैए। तँ जहिना कोनो फल वा तरकारीमे गुण तँ रहैत मुदा कोनो रसक सुआद नै रहैत तहिना सुनयनाक मन बेरस हुअए लगलनि। बेरस होइत-होइत मरि गेली।
फगुआक तीन दिन उत्तर चैती बरखा भेल। ओना कुमासक बरखा भेल मुदा मौसमक रंग ओरो हरिया गेल। कनी-मनी जे तापसँ दुपहरमे पसेनाक आगमन हुअए लगल, एकाएक रूकि गेल। घुरक ओरियान जे बन्न हुअए लगल छल फेर दोबरा गेल। घरक राखल कम्मल, सीरक, सलगी, फेर निकलि गेल।
पहिल बरखा भेने सबहक घर चुबल। शीतसँ भीजैत आएल चार रौद पड़ने पएरक बेमाए जकाँ चिड़ी-चाेंंत भऽ फटि गेल। जइसँ बरखामे बखूबी चुबल। चुबैक आरो कारण छलैक। चारमे फड़ल गराड़केँ तकैत-तकैत चिड़ै सभ तना-खोदिया देने जना चौरी खेतमे धिया-पुता अनेरुआ केशौर उखाड़ैमे खुनैत। जइसँ छप्पर सभमे खाधि बनि गेल। मुदा पहिल बरखा होइक कारणे ककरो मुँह मलिन नै भेल। पहिल बरखामे एहिना होइत आएल अछि, जे सभकेँ बुझल। मुदा जहिना चैत माससँ साल शुरू होइत तहिना बरखाक शुरूआत सेहो चैतेसँ भेल। पहिल पानि भेलापर सबहक मनमे उठल जे जखने अँटियेलहा नार-खढ़ सुखत आकि घर छड़ा लेब। से भेल कहाँ? पहिल बरखाक दोसरे दिन दोहरा गेल। दोहरेबे नै कएल जे दोहरबिते रहि गेल। गोटे िदन दोहरा कऽ, गोटे दिन नागा हुअए लगल। पूस-माघ-फागुनमे जे नार वा खढ़ चैत-बैशाख-जेठमे छाड़ैक उद्देश्यसँ अँटिआएल गेल ओ जाँकेमे भीज-भीज सड़ए लगल। जहिना एक बेर धारक नासी बाढ़ि सभमे बहैत-बहैत सनमुख धार बनि जाइत तहिना चुबैत-चुबैत सबहक घर चुबाठ घर बनि गेल। चारक खढ़ो आ बत्तियो-कोरो सड़ि खसए लगल। तहिना भीतक माटि धोखड़ि-धोखड़ि खसए लगल। थाल-कादोक घर बनि गेल। बरखा हुअए लगै आकि कियो छिपली-बाटीसँ घरक पानि उपछैत कियो कोदारिसँ काटि-काटि भीतक खसल माटि हटबैत। खाएल अन्न पचब कठिन भऽ गेल।
अपन घरक दशा आ अपना परिवारकेँ अवग्रहमे फॅसल देखि तपेसर भगवानकेँ समरि-सुमरि कहनि हे भगवान अपना देश लऽ चलू। किअए नर्कमे घिसियौर कटबै छी। मुदा खाली कहनहिटा सँ नै होइत लइयो गेिनहार ने चाही। अपन आगूक रास्ता बन्न देखि तपेसर पाछू घुरि देखैत तँ कनैत मन चिकड़ि-चकड़ि बजैत जे साल जनमक पाप लोककेँ बिसाइत छै मुदा पछिलो जनमक पाप मन नै पड़ैत अछि। हारि-थाकि बेचारा अन्हारमे चलैत बटोही जकाँ आँखि मूनि थाहि-थाहि आगू डेग बढ़बए लगला। साल बीतल, सबहक जान तँ बचल मुदा रहैकक घर रहैबला नै रहल।
धारक पानि जकाँ समए ससरल। दुनू भाए-बहिन धीरज पाँच बर्खक भऽ गेल। घरक छोट-छोट काजो आ खेतसँ बथुआ सागो तोड़ि-तोड़ि दुनू भाए-बहिन आनए लगल। आमक मासमे चटनीले गाछीसँ आमो बिच्छ-बिच्छ आनए लगल। जहिना गहुम-बदामक अकुराकेँ कौआ उखाड़ि-उखाड़ि खइत, से डर आब तपेसरकेँ दुनू बच्चाक प्रति नै रहलनि। गील माटिक बनल वर्तन वा मूरती जहिना रौद पाबि सकता जाइत तहिना दुनू भाए-बहिनक सकताइत शरीर देखि तपेसरक मनमे खुशी भेलनि। नहियो माए छै तैयो दुनू उठि कऽ ठाढ़ भेल। आब तँ ककरो गाइयो-महीस चरा गुजर कऽ सकैए। कहुना जीविये लेत। दुनियाँ देखबे करत। जँ मइटुग्गरो कलंक लगल छै तँ की बिआह दान नै हेतै। जरूर हेतै। जहिना हमर बेटा-बेटी मइटुग्गर अछि तहिना कतेकोकेँ हेतै। अपन कमैत भार देखि तपेसरक मन दुनूक (बेटा-बेटी) जिनगीपर पड़लनि स्कूल जाइ जोकर भऽ गेल। जुग-जमाना बदलि रहल अछि। तेहेन समए आबि रहल अछि जे बिनु पढ़ल-लिखल लोककेँ के पुछत? से नै तँ दुनूक नाओं स्कूलमे जरूर लिखा देब। स्कूल मनमे उठिते लत्ता-कपड़ा, सिलेट-पेन्सिलपर पड़लनि। खएर जे होउ बरस्पति दिन जरूर नाओं लिखा देब। आंगुरपर दिन गनिते तेसरे दिन बरस्पति भेटलनि। परसू तँ नाउए लिखाएब तइ बीच लत्तो-कपड़ा आ सिलेटो-पेन्सिल कीन देबै।
दोसर दिन भोरे तपेसर रोटी सन्ना बनौलनि। तीनू गोटे खा बजार विदा भेलाह। दुइये कोस बजार उठैत-बैसैत साँझ तक घुरि आएब अपना डेगे नै ओकरे सबहक डेगे चलब। कहुना अछि तँ धिया-पुताक नवका पएर छिऐ किने, कुदिते-फनिते चलि जाएत। भूख लगतै तँ मूढ़ी कचड़ी कीन देबै। दू फक्का अपनो खा लेब। एकटा काज तँ भऽ जाएत किने।
बजार पहुँचि दुनू भाए-बहिनकेँ एक-एक जोड़ पेन्ट, एक-एक गंजी, एक-एक अंगाक संग एक-एक सिलेट कीन डिब्बो भरि (एक दर्जन) पेन्सिल कीन तीनू गोटे घुमि गेला।
सूर्योदयसँ पहिनहि तपेसर उठि जलखैक ओरियान केलनि। भिनसुरका स्कूल। बेरू पहर नाओं लिखाएब ओते नीक नै। अखन जे नाओं लिखा देबै तँ बेरसँ पढ़ैयोले जाए लगत।
टेल्हूक बेटा-बेटी भेने तपेसरक जान हल्लुक भेलनि। आंगन बहारब, चुल्हि चिनमान नीपब, थारी-लोटा घुरनी घुअए लगल। अंगनाक काज पतराइत देखि तपेसर सोचलनि जे खेती आने करब। मुदा समए बदलने खेतीमे नव-नव ओजार आएल। जइसँ उपजो-बाड़ी बढ़ल आ हल्लुको भेल। जइठाम तीन-तन, चरि-चरि गार करीन लगा लोक छह कट्ठा आठ कट्ठा खेत भरि दिनमे पटबै छल तइठाम दमकल बोरिंगसँ चारि कट्ठा घंटा भरिमे पटैत अछि। तहिना ट्रेक्टरसँ खेत जोतब, थ्रेशरसँ गहुम-धान दौन करब सेहो असान भऽ जाइत अछि।
एक चौथाइसँ बेसी खेत तपेसरक बीक गेल। मुदा जे बँचल अछि ओकरे जँ आधुनिक ढंगसँ खेती करब तँ पहिनेसँ कते गुणा बेसी उपजा हएत। जहिना नव-नव औजार बनल तहिना नव-नव किस्मक बीआ सेहो बनल। जे धान आधा मनसँ लऽ कऽ कट्ठा मन उपजैत छल से क्वीन्अल कट्ठा उपजए लगल। जते आगू दिस नजरि तपेसर बढ़वैत छला तते आशाक प्रखर ज्योति आँखिक सोझमे अबए लगलनि। मुदा समस्यो तँ झमटगर अछि। बाध सभमे छिड़िआएल खेत, नीच-ऊँच साइज माल-जालसँ लऽ कऽ बोनैआ जानवर, चिड़ै-चुनमुनीक संग मूसक उपद्रव, चोरा कऽ जजात कटैसँ लऽ कऽ गाए-महींससँ चोरा कऽ चरबै धरिक उपद्रव इत्यादि। ओझरी देखि तपेसरक मन ठमकि गेलनि।
जहिना सघन वोनमे लोक हरा जाइत, किम्हरो बढ़ैक साहसे ने होइत मुदा बिना निकलने जानो बँचैक संभावना नै रहैत तहिना तपेसरोकेँ भेलनि। ओझराएल मन संगी-सहयोगी तकए लगलनि। संगी तँ जरूर अछि मुदा संगी दू तरहक भेटैत अछि। पहिल, ओहन संगी जे जीवनक एक रास्ता बूझि अपनो कल्याण बुझैत आ दोसर, दोसराक कान्हपर बन्दूक रखि चलबए चाहैत। सोचैत-विचारैत तपेसरक नजरिपर तीनटा संगी पड़लनि पहिल समाजक (गौआँक) सहयोग, दोसर बैंक तेसर सरकारी।
समाजमे जाति-समप्रदाय एे रूपे पसरि गेल अछि जइमे ककरो कल्याण होएब कठिन एेछ। सभ अपने ताले बेताल ऐद। ने एक दोसरकेँ सोहाइत आ ने नीक देखए चाहैत। तहिना बैंकोक अछि। उचित सूदिपर कर्ज लैमे दौग-बरहा आ खर्च एते पड़ि जाइत अछि जइसँ लोकक मन टूटि जाइत अछि। सरकारी मदति (अनुदान) मात्र दिखाबा अछि। जहिना कनैत धिया-पुताकेँ माए-बाप रासि-रासिक लोभ देखा चुप करैत तहिना सरकारियो अनुदानक अछि। फेर तपेसर ओझरा गेला। प्रश्न उठलनि- की कएल जाए? अपनो तँ पूँजी अछि। पूँजी दू रंगक पहिल- श्रम दोसर धन। नगद नै अछि। मुदा खेत तँ अछि। जहिना खेत बेचि माइयक सेवा आ दुनू बच्चाकेँ पाललौं-पोसलौं तहिना आरो बेचि लेब। जँ किछु जमीन कमबो करत तँ ओते उपजो बढ़त गामक स्कूलसँ धीरजो आ घुरनियो पास कऽ निकलि गेल। दस बर्खक भेने दुनू घर-अंगनाक काजसँ पितोक काममे हाथ बटबऽ लगल। आगू पढ़ैक आशा ऐ लेल नै रहै जे लोअर प्राइमरी स्कूल तँ गाममे रहए मगर मिड्लसँ ऊपरक स्कूल दू कोस गामसँ हटल रहए। सभ दिन चारि कोस चलि पढ़ब कठिन रहै तँए पढ़ाइ छोड़ि देलक। होस्टलक खर्च जुटा नै पबैत।
अखन धरि तपेसर गिरहस्तीक रूपे-रेखा बदलि लेलनि। बाधे-बाध छिड़िआएल खेतक घट्टो लगा-लगा एकठाम कऽ लेलनि। खेते बेचि कऽ बोरिंग-दमकल बड़द सेहो कीन लेलनि। अपना हाथमे पानि एने सालो भरि खेती करए लगला। ओना चारिये मास (बरसात) केँ किसान खेतीक रीढ़ बुझैत। जँ बेसी बरखा भेल, बाढ़ि आएल तँ दहार भेल। नै जँ कम बरखा भेल तँ रौदी भेल।
दस बजेक समए। चारिटा मकैक बालि खेतसँ नेने तपेसर डेढ़ियापर सँ बेटीकेँ सोर पाड़ि कहलखिन- “बुच्ची, चारू बालि ओराहि दूटा अहूँ दुनू भाए-बहिन लऽ लेब आ दूटा दलानपर नेने आउ।”
हँसैत घुरनी धीरजकेँ कहलक- “भाय, देखियो केहेन मकै अछि। एहने मकैक मिठाइयो बनैए।”
मकैक बालि घुरनीकेँ दए तपेसर दरबज्जाक ओसारक खूटा लगा ओङठि कऽ बैसि अपन जिनगीक संबंधमे सोचए लगला। पेटक उपाए भऽ गेल। मुदा पेटे जकाँ घरो अछि। ओना अखन परिवारो नमहर नहिये अछि। मुदा तैयो रहैले तँ घरे चाही। तहूमे िगरहस्तक परिवार छी। बोरिंग ने खेतमे गारल अछि मुदा दमकल रखैले तँ घरे चाही। जँ से नै करब तँ बरसातमे बीझा जाएत। जइसँ कते पार्ट-पुरजा बिगड़ि जाएत। संगे बाहरमे रखने चोरो चोरा लेत। आब कि कोनो पहिलुका चोर रहल जे ऊखरि-समाठ चोराओत। आब तँ यएह सभ- दमकल, ट्रेक्टर, थ्रेशर इत्यादि- चोराओत। तहिना बड़दोले घर चाही। बेटो-बेटी ढेरबा भेल। काज केनिहार घरमे बढ़ने काजो बढ़बए पड़त। खेतसँ जोड़ल जे-जे काज अछि। वएह बढ़ाएब ने नीक हएत। अखन दुइयेटा गाए कीनब। पहिलुका तँ बुढ़ भऽ गेल। आब ओ थोड़े पाल खाएत। अन्नेक खेती नै तीमनो-तरकारी आ फलो-फलहरीक खेती करब। कोन चीज सस्ता अछि। जितियामे पचास रूपैये मड़ुआ चिक्कस आ नरक निवारण चतुर्दशी दिन चालीस रूपैये अल्हुआ-सुथनी बिकैत अछि। बोरिंग लग सेहो इंजनबला पानि खसैत अछि से जइसँ कट्ठा भरिमे कोनो उपजा नै होइए। ओना जँ मोथी रोपि दिअए तँ सेहो हएत मुदा आब की लोक मोथीक बिछानपर सुतैए। आब तँ पलास्टिक जिनगी ओहन प्रेमी बनि गेल अछि जे दिन-राति संगे रहैए। तइसँ नीक जे कट्ठो भरि खुनि माछे पोसब। नै बेचै जोकर हएत, खाइयो जोकर तँ हेबे करत। जखन एते मिहनत करै छी तँ नीक खेनाइ आ नीक घर बना नै रहब तँ धने लऽ कऽ की करब। आँखि मुनि तपेसर अपन अगिला जिनगीक संग पाछू दिस सोचए लगलाह। तखने घुरनी दुनू ओराहल मकैक बालि नेने आबि कहलकनि- “बाबू, बाबू.....।”
चौंकेत आँखि खोलि तपेसर बजलाह- “हँ।”
मकैक बालि हाथमे देखि बजला- “नोन-तेल औंस देने छहक िकने?”
“हँ।” तहीकाल उत्तरसँ दछिन मुँहेँ जाइत चेतनाथ दरबज्जा सेझे आबि ठाढ़ भऽ गेला। हाथमे बालि लऽ निहारि-निहारि तपेसर देखते रहथि आकि आँखि बढ़ि चेतानाथपर गेलनि। चेतनाथकेँ ठाढ़ देखि कहलखिन- “किअए ठाढ़ छी। किनकासँ काज अछि?”
तपेसरक बात सुनि चेतनाथ बजलाह किछु नै, ससरि दरबज्जा दिस बढ़लाह। लग अबैत देखि तपेसर दुनू बालि हाथमे नेनहि उठि कऽ ठाढ़ होइत वामा हाथक आंगुरसँ आँखि पोछि देखिते सिहरि गेला। माथक सोन-सन केश दाढ़ी मोंछ झबड़ल। देहक हड्डी झक-झक करैत, दाँत विहीन मुँह, मैलसँ कारी खट-खट देहक वस्त्र।
अनायास तपेसरक मुँहसँ निकललनि- “कने एक घोंट पानि पीब लिअ?”
पानि सुनि चेतनाथक मनमे उठलनि। जिनगी भरि परमात्माक सेवा केलौं, अंतिम अवस्थामे बिनु सेवाक फल केना खाएब-पीब? भूखसँ जरैत वायु (पेटक) हुमरि-हुमरि शान्त करैले कहनि। मुदा जिनगी भरिक तपल मन मानैले तैयार नै होन्हि। चेतनाथ बजलाह- “पिरवारमे के सभ छथि?”
चेतनाथक प्रश्न सुनि तपेसरक मन ठमकि गेलनि। ठमकल देखि चेतनाथ दोहरबैत कहलखिन- “चुप किअए भेलौं?”
जहिना पतझारक समए गाछमे कोनो-कोनो कलशक मुड़ी जहिना सुख-दुखक बीच अपन अस्तित्व जीवित रखए चाहैत तहिना तपेसरक मनमे भेलनि मिरमिरा कऽ बजलाह- “माइयो-बाप आ पत्नियो मरि गेली। अपने छी आ दूटा बच्चा अछि।”
घुरनी लगेमे ठाढ़ रहनि। धीरज आंगनमे मकै खाइत रहए। चेतनाथ- “दुनू बच्चाकेँ सोर पाड़िओ?”
घुरनीकेँ देखबैत तपेसर कहलखिन- “एकटा यएह छी दोसर अांगनमे अछि।” कहि धीरजकेँ सोर पाड़लखिन। दुनू बच्चाकेँ देखि चेतनाथ कहलखिन- “एक शर्त्तपर पानि पीब सकै छी?”
“की?”
“जँ दुनू बच्चाकेँ पढ़बैक (संगीत कला) काज दी।”
जिनगी भरि कमा कऽ खेलौं मरैकाल एहेन अधर्म नै करब। अपन मनक विचार पाबि तपेसर खुशी भेलाह। अह्लादसँ हृदए ओलड़ि गेलनि। पेटमे गुद-गुदी लगए लगलनि। ठहाका मारि हँसैत कहलखिन- “अपनेक शर्त्त सहर्ष स्वीकार अछि। पहिने पानि पीब लेल जाउ।”
अपन झड़ैत जिनगीमे आशाक किरिण उगैत देखि मुस्की दैत चेतनाथ बजलाह- “हँ, आब पानिये नै भोजनो करब।”
दुनू गोटे एक-एक मकैक ओरहा खा पानि पीब, गप-सप्प करए लगलाह।
चेतनाथ- “आइयेसँ दुनू बच्चाकेँ पढ़ाएब शुरू करब।”
तपेसर- “आइ छोड़ि दियौ दसम बर्खक अंतिम दिन आइ छी। काल्हि एगारहम चढ़त। एगारहम जन्म दिनक अवसरपर दसटा समाजोकेँ भोजन करेबनि आ दुनू बच्चाकेँ पढ़ाइयो शुरू करब। तइ बीच अपने अपन जिनगीक किछु बात कहिऔक।”
तपेसरक बात सुनि चेतनाथ विस्मित भऽ गेला। आइ धरि जे प्रश्न कियो ने पुछने छलाह ओइ प्रश्नक उत्तर दिअए पड़त। एक क्षण चुप भऽ सौंसे जिनगी देखि बजए लगलाह- “माता-पिता बहुत पहिने मरि गेलाह। पत्नियो मरि गेली सखा-सन्तान नै भेल। असकरे छी। पाँच बर्ख पूर्व धरि कहियो असकरुआ नै बूझि पड़ल। मुदा पाँच बर्खक बीत जे गति भेल ओ बजै जोकर नै अछि।”
तपेसर- “से, की?”
चेतनाथ- “जहियासँ होश भेल तइ दिनसँ कहै छी- चारि भाए-बहिनक बीच सभसँ छोट छलौं। माएक बड़ दुलारू। आठे-नअो बर्खक रही तहियेसँ नाच-तमाशा, कीर्तन भजन दिस मन लगए लगल। गाममे नाचो पार्टी रहै आ भजनियो पार्टी। सभ मंगल दिनकेँ महावीरजी स्थानमे साँझू पहरमे कीर्तन होय। अपना गामक संग-संग आनो गाममे अष्टजामो आ नाचो करए पार्टी जाए। भाँज लगा-लगा हमहूँ जाय। ओतैसँ गोटे-गोटे पाँति सीखने आबी। जेकरा भरि दिन गाबी। खजुरी बनबैक फुरल। फुटल घैलक कान हाँसूसँ काटि बेलक लस्सा लगा कागज साटि खजुरी बनेलाैं।”
हँसैत धीरज पुछलकनि- “कागजक खजुरी फुटबो करए?”
धीरजक बात सुनि चेतनाथकेँ क्रोध नै उठलनि। वात्सल्यक बाढ़िमे बहए लगलाह। बजलाह- “खूब फुटे। मुदा काजो बड़ भारी नहिये रहए जहिना अनेरुआ बेल भेटए तहिना दोकानक पुड़ियाक कागज। लगले फेर बना ली। गबैत-बजबैत साजपर हाथो बैसि गेल आ बोलियो सर्रास भेल। गाममे रामलीला आएल। आंगनमे खाऽ ली आ भरि दिन-राति ओकरे सभ लग रही। जखन जाए लगल हमहूँ संग पकड़ि लेलौं। साजो बजाएब सीख लेलौं आ पार्टो खेलए लगलौं। जेहने आवाज सुरिला रहए तेहने हरिमुनियाँपर हाथ। एक दिन ठीका दास देखलनि। ओ राजक गबैया छलाह। संगे लऽ गेला। हमहूँ राजक गबैया भऽ गेलौं जखन राजशाही टुटलै तखन उनटि कऽ गाम चलि एलौं। किछु दिन गामे-गाम उत्सव सभमे जाए लगलौं। ओहो कमि गेल। तइ दिनसँ दिनो-दिन दशा बिगड़िते गेल।”
(())
बेरमा, मधुबनी
बिहार
Subscribe to: Post Comments (Atom)

robotstxt: allowed

filter: keep


text:
मिथिलाक राजा सलहेस केर कथा पर बनत फिल्म,
नेपालक राजधानी काठमाडौं मे सोमदिन एकटा कार्यक्रमक बीच मिथिलाक राजा सलहेस केर शीर्ष कथा 'सलहेसः द पिपुल्स हिरो' नामक फिल्म निर्माण करवाक घोषणा कैल गेल अछि।
भोर कम्पनी प्रा०लि० बैनरक आधीन बनी रहल फिल्मक प्रमुख पात्र सलहेस मिथिला केर राजा जनक जी केर उपरांत प्रादुरभाव भेल छलथि से मानल जाइत अछि। हिनका दुसाध समुदायक लोग पहिले अपन भगवानक रुप मे पूजनाय सुरु केलक।
फिल्म के निर्देशन क रहल छथि अमितेश साहले। हिनक इ पहिल फिल्म अछि। दिल्ली स्थित एशियन एकेडेमी अफ फिल्म एण्ड टेलिभिजन सँ पढ़ाई केनिहार अमितेश सन् 2000 सँ अडियो–भिज्युअल मिडिया मे कार्यरत छथि। 60 गोट नाटकक निर्देशन करवाक संगे सर्ट फिल्म 'कमला' सेहो बनने छथि। इ फिल्म अन्तर्राष्ट्रिय फिल्म महोत्सव अवार्ड सेहो जितने अछि।
करिब तीन करोड अनुमानित बजट राखय वला एही फिल्मके छायांकन नेपालक धनुषा, महोत्तरी, सिरहा, सप्तरी, चितवन संगे भारतक किछु स्थान पर सेहो होयत से जानकारी अछि। एक वर्षक भीतर फिल्म रिलिज करवाक योजना अछि। एही फिल्म केर अन्तराष्ट्रिय फिल्म महोत्सव मे देखेबाक उद्देश्य सेहो अछि।
फिल्ममा कथा डा. राजेन्द्र विमल, संवाद महेन्द्र मलगिंया के छन्हि, शाह केर पटकथा निर्देशक मे बनि रहल एही फिल्म के तीनटा भाषा मैथिली, नेपाली आ इंग्लिश मे बनेबाक बात कहल गेल अछि।


text:
Wednesday, December 23, 2015
गामक शकल-सूरत (तेसर संस्करणसँ)
गामक शकल-सूरत
एक तँ ओहिना श्यामलाल बाबू पनरह मिनट बिलम भेने धड़फड़ाएल छला तैपर अपन उपस्थिति दर्ज करौने बिना किलासमे केना जइतैथ। ओना मनमे ईहो होइन जे अखन धरिक तँ यएह परम्परा अछि जे कोनो शिक्षक विद्यालय पहुँच उपस्थिति बोहीमे हस्ताक्षर कऽ अपन उपस्थिति दर्ज करबैत आबि रहल छैथ मुदा उपस्थिति केकर?
कार्यालयक मुँहपर ठाढ़ श्यामलाल बाबूक मनमे ईहो होइन जे किलासक पनरह मिनट कटिये गेल अदहा समए शेष अछि तँए पहिने किलासेक काज पुरा ली, पछाइत उपस्थिति पञ्जीमे नाओं चढ़ा लेब। तलब पढ़बैक लइ छिऐ। मुदा लगले मन उनैट ओतए चैल जानि जे एक तँ परम्परा मानि नेने छी दोसर जँ कियो ऊपरका पदाधिकारी आबि जेता तँ अनुपस्थितियो बुझता।
बेर-बेर घड़ीपर आँखि जानि। घड़ीक सुइया क्षण-पल-मिनट आगू ससरल जाइत। श्यामलाल बाबू ओइ ओझरीमे फँसि गेला जे पढ़बैक समए निर्धारित अछि। आगू दोसर घण्टीक पढ़ाइ बढ़त, काजमे कटौती भेने फलमे कटौती हएत, उत्पादनमे कटौती हएत। जइसँ नोकसान चाहे जेकर होइ मुदा नोकसान तँ हेबे करत। देव-मन्दिरक ऊपरक धुजा जेतएसँ देखि पड़ैत तेतए तक ओइ स्थानक महत भेल, तैठाम अखन तँ सहजे विद्यामन्दिरक मुँहपर छी! मनमे ऐबते बजा गेलैन-
“अपन पढ़बैक समैक भरपाइ भलेँ अतिरिक्त समैसँ व्यय करब मुदा हमहूँ तँ ओही वर्गक शिक्षक छिऐ। जहिना कोनो ऑफिसक जबावदेह अफसर होथि आकि विद्यालयक प्रधानाध्यापक, तेकर पछाइते आन कियो कोनो-ने-कोनो किलासक वर्ग-शिक्षक हेबे करै छैथ। आबक महगीमे तँ एक-एक गोरे एके वर्गक किए सौंसे विद्यालैये-महाविद्यालयक किलासक भार कान्हपर लऽ चलै छैथ।”
ओना बजैकाल श्यामलाल बाबूकेँ बजा तँ गेलैन मुदा बिनु विचारल बात बजेलैन। बजाइते कान पकैड़ मन कहलकैन-
“अहूँ तँ अही विद्यालयक शिक्षक आ नवम् वर्गक वर्ग शिक्षक छिऐ। ई भेल जबावदेही, मुदा जबावदेहीक पाछू जे बेवहारिक पक्ष बाधक अछि, ओकर साधक के बनत? जहिना सरकारक गृहमंत्री तहिना ने परिवारक बीच, परिवार चलौनिहारो।”
लगले मन अपन जबाव पात पकैड़ मखान वा भेँट-मलकोकाक पनिपत पकैड़, बीज लग पहुँचलैन। विद्यालयक सहायक शिक्षक तँ हमहूँ छीहे। जइ विद्यालयक बीच शिक्षककेँ रहैक बेवस्था नै छैन गाम-घरसँ अबै छैथ, परिवारिक-समाजिक लोक भेने बाट-घाटमे किछु विलम हेबे करतैन। तैबीच पहिने अपन उपस्थिति रजिष्टरमे दर्ज कराएब जरूरी भेल आकि नियत समैमे काजपर जाएब भेल?
श्यामलाल बाबू समस्याक जड़ि तँ पकैड़ लेलैन मुदा हौहैट-कलकैल जकाँ समस्या विचिया गेलैन। विचियाइते उरकुसी लगल जकाँ मन चुलचुलए लगलैन। एक दिस देखैथ जे काजक दुआरे हाथ खाली अछि आ दोसर दिस देखैथ जे हाथक दुआरे काज खाली अछि। कियो मासक दरमाहा एक दिन बैसि मासो दिनक उपस्थिति दर्ज कऽ मासो दिनक कमाइ पबिते अछि। तैठाम उपस्थितिक कोन महत रहल। खैर ई जेकर भेल ओ तेकर भेल, अपन बुझह, अपन जानह। मुदा अपनो तँ किछु एहेन प्रश्न ऐछे। आब कहू जे विद्यालय अबै छेलौं बाटमे मोहन भाय बजारक एकटा टटका घटना सुनबैत कहलैन-
“श्याम भाय, बिसैर जैतौं तँए अहाँकेँ कहब जरूरी अछि। अहाँ ठेकान करबै आ फेर साँझमे दरबज्जेपर बैसि दुनू भाँइ बतिआ लेब।”
जेकर चलैत पनरह मिनट विलम भऽ गेल। फेर मन घूमि कारखाना दिस गेलैन जैठाम मिनट-घड़ी जोड़ि आवाजाहीक हाजिरी होइए। मुदा तँए कि ओहन नै अछि जे कोनोमे आइती आ कोनोमे जाइतीक हाजिरी नै होइए? सेहो तँ ऐछे! मुदा हम तँ विद्या मन्दिरक पुजेगरी छिऐ। विचार तँ करए पड़त। मुदा विचारो करब तँ असान नहियेँ अछि। हँ से तँ नै अछि मुदा अपनो भरि जँ नै करब तँ कोन मुहेँ धरमराज लग ठाढ़ भऽ स्वर्गक फाटक खोलबाएब। मुदा बाटो तँ तेहेन अछि जे भोथिआइए जाइ छी। तखन?
चोटे मन उनैट अपन पिताक चलौल परिवारपर गेलैन। घरसँ बाहर धरिक अपन समए बनौने छला जे भिनसुरका उखराहामे काजक जेते समए बाधित हएत ओकर भरपाइ बेरूका उखराहामे कऽ लेब। मुदा विद्यालय तँ से जगह नै छी दस बजेसँ चारि बजे धरिक छी।
जहिना बदाम-केराउक भूजा पथरा कऽ आरो बेसी सक्कत भऽ जाइए तहिना श्यामलाल बाबूक मन सेहो पथरा गेलैन। पथराइते मनमे फुरलैन, अपन मुँह तखने ऊपर उठत जखन नीक फल गाछक डारि पकैड़ उठाएब। जँ से नै उठाएब तँ काटल गाछ वा डारिक अशे केते। मन जेना थीर भेलैन। थीर होइते विचार ई भेलैन जे अखन बच्चा सभकेँ पढ़बैक समए छी, जँ ओकर समए ओहिना जाइ छै तँ दोखी हएब। सोचै-विचारैक सेहो अपन-अपन समए होइ छै। एकटा ओहन होइ छै जे आगूमे काज रहल ओकरा कोन जुतिये-भाँतिये करब आ दोसर होइ छै जे काज आगू औत आकि जे काज बेठेकनाएल रहत, तेकर विचार पहिने करब। ऐठाम दुनू अछि। मुदा एते तँ ऐछे जे एकटा नै केने नोकसान हएत दोसर किछु पछाइतो केने नोकसान नै हएत। मन मानि गेलैन जे पहिने पढ़बैले किलास जेबा चाही।
अपन उपस्थिति बोहीमे उपस्थिति दर्ज केने बिना विद्यार्थी सबहक उपस्थिति बोही ऑफिसक टेबुलपर सँ उठा श्यामलाल बाबू किलास विदा भेला। विदा होइते मनमे उठलैन अखन जँ कियो ऊपरका पदाधिकारी आबि जाथि तँ ओ बोही देखि अनुपस्थिते ने बुझता? तखन हुनका लग केना अपन उपस्थ्िाति दर्ज कराएब? समैयो सहए भेल अछि जे एक दिस पैघ-पैघ योजना नष्ट भेल जा रहल अछि आ दोसर दिस, हरसीकार-दिरघीकार छुटने लोक जुरमाना भरि रहल अछि। बिना पाइ-कौड़ीक कोनो काज नै ससैर रहल अछि। काज करै छी दरमाहा पबै छी, परिवार चलैए। मुदा जँ अखन सए-सैकड़ाक पेंचमे पड़ि जाएब तँ ओते परिवारेक बाल-बच्चापर ने पड़त? आन कियो कहैथ आकि नै कहैथ आ कहबे के करता, कोन गर्ज छैन। मुदा पत्नी थोड़े मानती। ओ तँ दुसैत कहबे करती जे तेहेन कोढ़ि छैथ जे जेतबो उचित कमाइ हेतैन सेहो दण्डे-जुरमानामे गमबै छैथ। ओना दण्ड-जुरमानाक जगहो बदैल गेल। तइसँ जे जेते जुर्माना भरनिहार से तेते लब्धप्रतिष्ठ भऽ गेल छैथ।
जेतबो ऑफिससँ बोही लऽ किलास विदा होइकाल श्यामलाल बाबूक मन खनहन छेलैन सेहो जेना खरहरा गेलैन। खरहराइते बकार फुटलैन-
“हाथक कंगना जँ ऐनासँ देखल जाए तँ ओ आँखिक देखब भेल आकि ऐनाक?”
कोठरीक मुँह लग पहुँचते छात्र सभ ठाढ़ भेल। टेबुल लग ऐबते दुनू हाथ उठा सभकेँ बैसबैत श्यामलाल बाबू बजला-
“बाउ, रस्ता-बाटक घुच्चीमे घुचिया गेलौं तँए थोड़ समए घुचिया गेल। तइले तोँ सभ दुख नै करिहऽ। दू घण्टीक बीच जे समए बँचत तइमे तोरा सबहक हाजिरी बनेबऽ। आइ तँ सोम दिन छिऐ, पहिल घण्टी चित्रकले हेतह किने?”
एक स्वरमे छात्र दिससँ उठल-
“हँ।”
मुदा पैछला बेंचपर सँ अवाज आएल-
“नीके भेल नै तँ औझुका हाजिरी कटिये जइतए।”
कुरसीपर नीक जकाँ श्यामलाल बाबू बैसलो ने छला कि अगिला बेंचक पहिल छात्र अपन ड्रॉईंग-कॉपी नेने पहुँचल। कमल फूलक चित्र बनेने छल। ओना श्यामलाल बाबूक मन चौचंग रहबे करैन। चौचंगक कारण रहैन जे एक दिस समए कम देखैथ, दोसर दिस छात्रक संख्या बेसी देखैथ, तैपर पैछला काज सेहो बेसियाएल देखैथ। मुदा मनमे एकटा युक्ति फुरलैन। फुरलैन ई जे सांगोपांग निरीक्षण-परीक्षण नै कऽ देखि-देखि कऽ खाली टीक लगा देबै।
मुदा लगले भेलैन जे नीक-बेजए दुनूमे टीक लगाएब तँ आरो भयंकर गलती हएत। किछु करैत किछु नै बनैत देखि विचारलैन जे नीक हएत ओहिना एक-एक नजैर देखि आगूक सवक संगमे जोड़ि देब। तखन एतबे ने हएत जे काज दोबरा जाएत। मुदा उपैए की? ओहुना तँ लोक करिते अछि जे काज बेसी रहने देहमे पानि चढ़ा सम्हारैक कोशिश करिते अछि। जँ से नै सम्हरत तँ अगुएलहा काजकेँ सम्हारैत पछुएलहाकेँ खण्ड काटि आगू दिस बढ़बैत जाएब, जइसँ एक दिनक बदला दू-तीन दिनमे काज पुड़िये जाएत। मनमे सबुर भेलैन। नीक जकाँ श्यामलाल बाबू असथिरो ने भेल छला तखने अभिराम अपन ड्रॉईंग-कॉपी आगू बढ़ौलक।
हाथमे कॉपी लैत श्यामलाल बाबू निहारए लगला। चित्रक बगलमे ‘कमल फूल’ लिखल। मुदा चित्र देखि मन नाचि उठलैन। नाचि ई उठलैन जे कमलो फूल तँ रंग-रंगक होइए। एकटा ओहन होइए जइमे पंखुरी-दल कम होइए, दोसर एहनो तँ होइते अछि जे कोनो शत कमल तँ कोनो सहस्र कमल सेहो होइत अछि। तैसंग ईहो तँ होइते अछि जे कोनो शुभ्र कमल तँ कोनो लाल कमल तँ कोनो नीलो कमल तँ होइते अछि। तेतबे किए! कमला धारो तँ बहिते अछि। पानिक कमल एकरंगा होइए मुदा ऐठाम तँ से नै बेराएल अछि। सोझहे ‘कमल फूल’ लिखि देने अछि। ई तँ फुटौने नै अछि जे जलकमल छी आकि थलकमल छी? दुनू कमल रहितो चालि-प्रकृतिमे अन्तर छइहे। अन्तर ई छै जे जलकमल जँ एकरंगा होइए चाहे उज्जर, लाल नीले किए ने हुअए, मुदा थल कमल तँ तीनरंगो होइते अछि। ओना तीने रंग किए कहबै, बहुरंगो तँ कहले जेतै। बहुरंगा ई जे जखन भोरमे थलकमल कलीसँ कलियए लगैए तखन उज्जर रंग धारण केने रहैए मुदा जेना-जेना सुर्जक किरिण आगू मुहेँ ससरैए तेना-तेना ओकर उज्जरपनोमे लाली आबए लगै छै। बाल-किरिण जकाँ बाल-रंग अबैत गढ़ियए लगैए। हल्लुक लाल, गुलाब लाल अड़हुल लाल आ आल लाल होइत लाल कमल भाइए जाइए...।
एक तँ ओहुना कोनो ओझरीमे पड़ने मनक रस्ता ओझरा जाइ छै तैपर तँ आरो श्यामलाल बाबूक मन ओझराइते रहलैन। कॉपी देखि किछु बजला नै। बजैक पाछू दोसर-तेसर सवाल उठैक डर भेलैन। डरो केना ने होइतैन, कम समैमे अधिक काजक तँ सूत्रे बदैल जाइ छै।
अभिरामकेँ कॉपी बढ़बैत कहलखिन-
“बौआ, चित्रकारी तँ नीक केने छह, मुदा जइ ढंगे केने छह, ओकर बारीकी देखैक अखन समए नै अछि, तँए एकरा राखह। निचेनमे देखबह।”
कॉपी लैत अभिराम अपना जगहपर आबि बैसल। दोसर कॉपी शरबनक, हाथमे लैत श्यामलाल बाबू निहारए लगला। ‘अपराजित फूल’ बगलमे लिखल। फूल देखिते मन नचलैन। नचलैन ई जे अपराजितो तँ केते तरहक होइए। एकमुखी, तीनमुखी, पँचमुखी। तैसंग उजरो होइए आ कारियो होइते छै। जहिना अभिरामक कॉपी देखि श्यामलाल बाबू बाजल छला तहिना शरबनोकेँ कहलखिन-
“बौआ, चित्रक तँ नीक चित्रण केने छह मुदा ओते परखैक अखन समए नै अछि, अखन राखह दोसर दिन देखबह।”
कॉपी लऽ शरबन अपन जगहपर बैसलो ने छल आकि तेसर- गिरधरक कॉपी श्यामलाल बाबूक हाथ पड़लैन। विचित्र रूप बनल चित्र। पँजरामे लिखल ‘गामक शकल सूरत।’
शीर्षक पढ़ैथ आ देखैथ तँ कोनो ताले-मात्रा ने मिलैन। शीर्षककेँ नीक मानि लेलैन मुदा वेदरंग वेदचित्र देखि मनमे उठलैन जे जहिना कोनो गरीब लोक[1] अपना बेटीक नाओं ‘लछमी’ आ बिनु पढ़ल-लिखल लोक अपन बेटीक नाओं ‘सरस्वती’ रैख लइए, तहिना अछि। घड़ी दिस नजैर देलैन तँ समए ससरल देखलैन। मुदा जाबे घण्टी नै बजल ताबे तक तँ समए ऐछे। नजैर खिड़ा देखलैन तँ बूझि पड़लैन जे केतौ ढिमका-ढिमकी अछि तँ केतौ चौरस, केतौ खादि जकाँ अछि तँ केतौ डाँरि खींचल। खेतक आड़ि-धुर छी आकि कोनो धार-धुर?
घुड़छीमे श्यामलाल बाबूक मन घुड़िछिआ गेलैन। फेर लगले मनमे भेलैन जे आन गोरे फूल, पात, फल इत्यादिक चित्र बनबैए आ ई किए एहेन गामेक शकल-सूरतक चित्र बनौलक! अपनो तँ कहियो एहेन बात बजलो ने छेलौं तखन किए बनौलक?
पुछलखिन-
“बौआ, एहेन चित्र बनाएब केना सीखलह?”
जेना गिरधरक ठोरेपर रहै तहिना बाजल-
“सरजी, परसू रातिमे बाबा कहलैन।”
बाबाक नाओं सुनि श्यामलाल बाबू तरतम्य करए लगला। तरतम्य ई करए लगला जे ने कोनो संगी-साथीक नाओं बाजल आ ने दोसर-तेसर शिक्षकक। बाबाक नाओं कहैए!
तैबीच घण्टी बजल। हाँइ-हाँइ कऽ रजिष्टर खोलि हाजिरी लिअ लगला।
साढ़े चारि बजे जखन विद्यालयसँ श्यामलाल बाबू घर दिस विदा भेला तखने मनमे गिरधरक बात एलैन। मनमे ऐबते सोचलैन जे जँ पहिने अपना घरपर चैल जाएब तखन दोसरो-तेसरो एहेन काज उपस्थित भऽ जाएत जे फेर ई काज पछुआ जाएत। तइसँ नीक जे पहिने गिरधरेक घरपर पहुँच बूझि लेब नीक हएत। घरक रस्ता छोड़ि गिरधरेक संग विदा भेला।
गिरधरक बाबा- सुबल लाल- दरबज्जेपर रहथिन। श्यामलाल बाबूकेँ देखिते गिरधरकेँ कहलखिन-
“बौआ, पहिने आँगन जा माएकेँ चाह बनबए कहुन आ अपने लोटा-गिलास अखारि कलक टटका पानि नेने आबह।”
अपन आगत-भागत देखि श्यामलाल बाबूक मनमे उठलैन जे धड़फड़ा कऽ पहिने अपन प्रश्ने नै राखब। कुशल क्षेम हेबे करत, ताबे गिरधरो निचेन भेल रहत। ओकरे अगुआ किए ने प्रश्न उठाएब। दू गिलास पानि एक गिलास चाह पीला पछाइत श्यामलाल बाबू गिरधरकेँ कहलखिन-
“बौआ, कनी अपन ड्रॉईंग-कॉपी लाबह ते।”
अपन ड्रॉईंग-कॉपी गिरधर आनि आगूमे रैख देलकैन। ऊपरका पन्ना उल्टा, सुबल लालक आगूमे रखैत श्यामलाल बजला-
“बच्चा एहेन चित्र बनौने अछि जे नीक जकाँ अपनो ने बूझि पाबि रहल छी।”
पोताकेँ अपन कहल बात सुबल लालकेँ मन पड़लैन। कॉपी उठा देखलैन तँ बूझि पड़लैन जे जहिना कहने छेलिऐ तहिना हू-बहू चित्र बनौने अछि! मन खिललैन। खिलते विहुँसलैन। विहुँसिते बजला-
“मास्सैव, केहेन बढ़ियाँ तँ चित्र सचित्र बनले अछि तखन विचित्र की?”
एक तँ ओहिना श्यामलाल बाबूक मन चित्र देखि चितराएल रहैन तैपर सुबल लालक समर्थन देखि आरो चितिर-बितिर भऽ गेलैन। मनमे घमर्थन जगलैन। घमर्थन ई जे सुबल लाल साधारण पढ़ल-लिखल गिरहस्थ छैथ, मुदा अपने तँ से नै छी, एक तँ बी.ए. पास केने छी तैपर दिनचर्यो तँ पढ़ले-लिखलक अछि, केना बाजब जे नीक जकाँ नै बुझलौं। अपनाकेँ समगम करैत श्यामलाल बजला-
“किछु तँ नजैरपर चैढ़ रहल अछि, मुदा किछु चैढ़े ने रहल अछि।”
बजैक वेगमे श्यामलालक विचार भँसियाइत जहिना कोनो वस्तु धारामे भँसि जाइए तहिना आगू बढ़ि गेलैन मुदा लगले बाजबक प्रवाहकेँ मनक छोड़सँ खिंचलैन। छोर खिंचैक कारण भेलैन जे जँ कहीं सुबल लाल पुछि दथि जे की सभ नजैरपर चढ़ल आ की सभ नै चढ़ल। तखन तँ आरो जड़ि-तड़ि मुसरा नेने उखैर जाएब! मनमे ऐबते जेना मुँहक सुरखी विधुआ गेलैन। मुदा संयोग नीक रहलैन जे सुबल लाल से नै पुछि, बजला-
“मास्सैव, पहाड़, समुद्र, धरती, पताल, अकास सभ मिलि जे एकटा विराट सूरत बनल अछि, सएह तँ छी।”
जहिना पोखैर वा धारक अथाह पानिमे खेलाड़ी उगी-डुमी खेल खेलैए, आ जखन उगि पकड़ा जाइए आ डुमबए लगै छै तखन डुमैसँ नीक हरदा बाजि अपने चोर बनि जाइए तहिना श्यामलालक मनमे भेलैन। मुदा लगले मन कहलकैन अनेरे मनकेँ हारि मनबा रहल छी। ई विचारक दोख छी। नान्हिटा बात अछि जे सुबल लाल हमरासँ जहिना उमेरमे बेसी छैथ, तहिना जिनगियोक भिन्न आनन-कानन तँ छैन्हे। जेहेन जिनगी रहत तहने ने नन-नन्दन बोन-झाड़ हएत। जे सोभाविको ऐछे। तहूमे ऐठाम कियो तेसर थोड़े अछि जे अनका देखि संकोचो हएत। बजला-
“चाचाजी, हम भलेँ शिक्षक छी, वृत्तिये शिक्षा-दीक्षासँ जुड़ल छी, मुदा कहलो तँ जाइते छै जे जेतए ने जाए रवि, तेतए जाए कवि आ जेतए ने जाए कवि, तेतए जाए अनुभवी। जहिना गिरधरकेँ कथारूपमे गामक शकल-सूरत बुझा देलिऐ, तहिना एकबेर आरो दोहरा दियौ।”
श्यामलाल बाबूक जिज्ञासा देखि सुबल लालक मनमे उठलैन, जे जिज्ञासा श्यामबाबूक छैन ओकरा मुहोँमुह[2] पुराएब कठिन अछि। दू मुँहक बात आ दू मनक विचार छी। एके जिज्ञासाक भिन्न-भिन्न रूप होइ छै। एक भूख ओहन होइ छै जखन जठराग्नि आत्मा जरबए लगै छै, आ दोसर एहनो तँ होइते छै जैठाम खानापुरी होइए। मुदा लगले मनमे उपकलैन जे एक-एक रेखा आ रेखासँ रेखाएल शकल-सूरतक चर्च करैत चलब, जेतए बुझैमे नै औतैन तेतए प्रश्न उठौता, जँ से नै उठौता तँ बूझब जे जिज्ञासाक अनुकूल मन मन्दिर भऽ रहल छैन।
चित्रकलाक कॉपी दुनू गोरेक बीचमे पसारि आँगुरसँ देखबैत सुबल लाल बजला-
“ई समुद्र भेल, समाज रूपी समुद्र। अथाह जलराशिक भण्डार। अहूमे जुआर उठै छै, जे हवा-पानिकेँ अपना पेटसँ निकालि अकासमे पसारैए, जइसँ बर्खाक संग तूफानो उठै छै। जइसँ पानि आ हवासँ धरती भरि जाइ छै।”
आगूक बात सुबल लालक पेटेमे रहैन आकि बिच्चेमे श्यामलाल बाबू दोसर रेखापर आँगुर रखैत पुछलखिन-
“ई?”
पहिने सुबल लाल रेखाक सूरत देखलैन फेर श्यामलालक सूरत मिलौलैन, अपन सूरत मिलबैत बजला-
“ई धार भेल। जेकरा जीवनो-धार कहि सकै छिऐ, जे वैदिक धार कहियो कल-कल हँसैत, प्रवाहित होइ छल ओ आब मरण भऽ गेल। तँए पानिक जगह बाउल उड़ैए।”
‘पानि-बाउल’ सुनि श्यामलाल बाबूक मन सुमैर-धुमैर कऽ घुमड़लैन। कॉपीपर सँ नजैर उठा सुबल लालक नजैरपर फेकलैन। विहुँसैत मन खिलैत रंगाएल चेहरा देखि बजला-
“पानियेँ सँ बाउल आ बाउलेसँ ने पाइनो होइए।”
श्यामलाल बाबूक प्रश्न सुनि सुबल लालक मन एक डेग आगू बढ़लैन। बढ़िते बजला-
“यएह तँ दुनियाँक चकरचालि छी जे एक दिस वएह बाउल पानिक सतह बनि ऊपर जल बरसन करैए जइसँ धरतीक कोखि जुड़ाइ छै आ दोसर दिस धरतीकेँ मरू बना मरूआ उपजबैए।”
सुबल लालक बात सुनि श्यामलाल बाबू ठहाका लगा हँसला। जहिना कनितोकाल मन बजैए, तहिना ने हँसितोकाल बजैए। श्यामलाल बाबूक हँसी बाजल-
“ई तँ भेल धरती, समुद्र। मुदा दुनूक जे जोड़ अछि से...?”
श्यामलाल बाबूक बात पकड़ैत सुबल लाल बजला-
“जहिना अकासमे चन्द्रमुखी, सुर्जमुखी फूल फुलाइए तहिना धरतियोमे ज्वालामुखीक लावो-फूल तँ फुलाइते अछि। जेहेन फूल फुलाएत तेहने ने गामक शकल-सूरत बनत।”
जहिना पेट भरलापर ढकार बनि हवा निकलैए, श्यामलाल बाबूक मन तहिना भरि मन ढकरलैन। बजला किछु ने, सूर्यास्तक समए सेहो भऽ गेल छल। मुदा जहिना अर्द्ध-लघुक अवस्था, अर्द्ध-कथाक अवस्था आ अर्द्ध-गीतक विरह अवस्था होइए तहिना श्यामलालो बाबूकेँ भेलैन। मुदा घरोपर, परिवारोमे तँ आन दिनक अपेक्षा अनदेशा होइते हेतैन।
मनमे ऐबते बजला-
“अबेर भऽ गेल, दोसर दिन फेर गप-सप्प हेतइ।”
अपन मर्यादा निमाहैत सुबल लाल बजला-
“आब तँ बाट-बटोहीकेँ ठौर पकड़बा बेर भऽ गेल, तखन जाएब केना?”
मुस्की दैत श्यामलाल बाबू बजला-
“केतौ अनतए जाएब जे हराइ-भोथियाइक सम्भावना रहत। अपन घर छी, कनी अबेर-सबेर पहुँचब सएह ने।”¦¦20 अक्टुबर 2014, शब्द संख्या- 2596
Subscribe to: Post Comments (Atom)


text:
भागलपुर। 05 अक्टूबर। कश्मीर म' 3 अक्टूबर क' बीएसएफ कैंप पर भेल आतंकी हमलाक दौरान शहीद भेल बीएसएफ के एएसआई बृज किशोर यादव के आय गुरु दिन अंतिम संस्कार कायल गेल। भागलपुर जिला म' स्थित हुनकर पैतृक गाम म' हुनका पूरा राजकीय सम्मान केर संग अंतिम विदाई देल गेल। एहि दौरान बीएसएफ, सेना, स्थानीय पुलिस आओर प्रशासन सँ जुडल कैको अधिकारी सेहो मौजूद छला।
एहिसँ पहिने बिहार सरकार दिस स' शहीद बृज किशोर यादव के परिवार क' 11 लाख टाकाक मुआवजा देबाक घोषणा कायल गेल। मंगल दिन मुख्यमंत्री नीतीश कुमार शहीद जवान के परिवार क' 11 लाख टाकाक मुआवजा देबाक संगे संग राजकीय सम्मान के संग हुनकर अंतिम संस्कार करबाक घोषणा केना छलखिन। भागलपुर जिलाक कमालचक के निवासी शहीद बृज किशोर यादव श्रीनगर म' बीएसएफ के 182वीं बटालियन के कैंप म' तैनात छलाह।
3 अक्टूबर क' बीएसएफ कैंप पर जैश के फिदायीन आतंकी सभक हमला के दौरान जवाबी कार्रवाई करैत एएसआई शहीद बृज किशोर यादव शहीद भ' गेल छलाह। हुनकर शहादत के बाद कैल्हि बुध दिन श्रीनगर म' हुनका सेना, पुलिस आओर आन सुरक्षाबल सभक जवान सभ श्रद्धांजलि देलनि जाहिक बाद हुनकर पार्थिव शरीर क' हुनकर पैतृक गाम कमालचक भेजल गेल छल।


text:
किशोरी शक्ति योजना
अइ भाग मे सरकार दूवारा किशोरिक के विकास लेल चलैल जा रहल कार्यक्रम कें बारे मे जानकारी देल गेल अछि.
भूमिका
किशोरावस्था नारी कें जीवन कें सर्वाधिक महत्वपूर्ण अवस्था होय अछि. इ अवस्था मे ओ यौवन कें दललीज पर होय अछि. बाल्यावस्था नारी कें मानसिक, भावनात्मक आ मनोवैज्ञानिक विकास कि दृष्टि स अत्यंत परिवर्तनशील होय अछि. यदि मानव संसाधन विकास कें उद्देश्य स चालल जै वाला विकासत्माक कार्यक्रम कें मे किशोरिक कें शमिल नहि कैल जै त सर्वागीण बाल विकास कें दृष्किोण उपेछित रहय जतय.
भारत मे पहिल बेर आई.सी.डी. एस अवसंरचना कें ब्रयोग करयत किशोरिक कें लेल एकटा विशेष कार्यक्रम तैयार कैल गेल अछि. आई.सी.डी.एस कें अंतर्गत बाल्यावस्था विकास कें प्रयास कें साथ समाजार्थिक एवं बालक-बालिका विषमता कें समस्याक कें समाधान कें प्रयास सें हो कैल जा रहल अछि. आई.सी. डी.एस कें अंतर्गत किश्ेरी स्कीम कें मुख्य उद्देश्य पीढ़ी- दर पीढ़ी चलय वाला पौषाणिक एवं बालक-बालिका भेदभाव कें समाप्त करनाय आ बालिक कें हुनकर विकास कें लेल अनुकूल वातावरण प्रदान करनाय अछि.
वर्तमान कार्यक्रम
किशोरी स्कीम अपन आइ कें समय में ग्रामीण व शहरी क्षेत्रक मे आंगनबाड़ी केंद्रक कें माध्यम स कार्यान्वित कैल जा रहल अछि. अइ स्कीम कें अंतर्गत गरीबी रेखा स निचा जीवनयापन करय वाला परिवारक कें अविवाहित तथा स्कूली शिक्षा छोड़ चूकल किशेरिक कें चयन कैल जाय अछि आ स्थानीय आंगनबाड़ी केंद्रक मे छह मास तइक ओकरा शिक्षण व प्रशिक्षण कार्यकलापक मे शमिल कैल जयत अछि. इ स्कीम कें उद्देश्य किशोरिक कें आत्मविश्वास ,उत्साह एवं आत्मगौरव कें भावना में वृद्धि करनाय अछि. इ स्कीम मे दूटा उप स्कीम से हो शामिल अछि. इ स्कीम अइ प्रकार स छै.स्कीम पहिल (प्रत्येक बालिका कें लेल अलग दृष्यिकोण ) तथा स्कीम दोसर (बालिका मंडल)चौसठ स टका हर साल से हो कम आय वाला परिवारक कें 11-15 वर्ष कें आयु वर्ग कें किशोरिक कें लेल स्कीम पहिल तैयार कैल गेल अछि.स्कीम दोसर कें उद्देशय जतैक आय स्तरक कें परिवार कें आयु 11-18 वर्ष कें आयु वर्ग कें छोइट बालिकाक कें निश्चित रूप स प्राथमिकता देल छै.
किशोरी स्कीम देश भयर कें 507 आई.सी. डी.एस ब्लॉकक मे स्वीकृत कैल गेल छै. अइ कें अतिरिक्त किशोरी स्कीम मे कुछ आशोधन तथा अइक सेवाक मे किछु सुधार करय अइक कें अन्य क्षेत्रक में से हो प्रयोग कैल गेलय. सीधा सहायता प्राप्त आई.सी.डी. एस कार्यक्रम कें अंतर्गत तमिलनाडू कें 47 ब्लॉलक मे अशोधित किशेरी स्कीम कें सफलतापूर्वक कार्यान्वयन कैल गेल अछि. विश्व बैंक सहायता प्राप्त आइ.सी.डी.एस परियोजनाक मे किशोरी स्कीम मे डी वर्मिग तथा आइ.एस. ए अनूपूरण आदि जैना अतिरिक्त सेवाएक से हा प्रदान कैल जा रहल अछि.
किशोरी शक्ति योजना
विभिन्न आधारभूत सर्वक्षणक स इ साफ पता चलय या कि किशोरिक की पौषणिक ,शैक्षिणक एवं सामाजिक स्थिति संतोषजनक नहि अछि. इ सर्वेक्षण स से हो पता चलय कि किशोरिक कें पर्याप्त स्वास्थ्य एव पोषण संबंधी सूचनाएं/ सेवाएक नहि अछि. इ पुष्टि से हो भेलय कि किशोरिक कें पौषणिक एवं स्वास्थ्य स्थिति मे सुधार करय तथा हुनकर विकास आ स्वास्थ्य, स्वच्छता , पोषण परिवार कल्याण एव प्रबंधन के बढ़ावा देवय के चलय जा वाला कार्यक्रमक महिलाक एवं बच्चक कें स्वास्थ्य एवं पौषणिक स्थिति मे सुधार आइन सकय छी तथा महिलाक के निर्णय निर्माण क्षमता के बढावा दय सकय छै.
उपयुक्त परिच्क्षेद पांच मे उल्लेखित तथ्यक कें ध्यान मे रखयत इ आवश्यकता महसूस कैल जा रहल छै कि सेवाक मे सुधार सशक्तिकण एवं आत्मबोध मे वृद्धि करय कें उद्देश्य स प्रशिक्षण घटक विशेष कर व्यावसायिक प्रशिक्षण मे सुधार सहित स्कीम कें प्रसार मे वृद्धि कैल जाय आ शिक्षा ग्रामीण विकास ,रोजगार एवं स्वास्थ्य क्षेत्रक कें अइ प्रकार कें अन्य कार्यक्रमक कें साथ इ स्कीम कें एकटा घटक कें रूप मे किशोरी स्कीम कें कार्यान्वयन कें लेल राज्य सरकारक /संघ राज्य क्षेत्र प्रशासनक कें देल गेल निर्देश अइ प्रकार अछि:
इ स्कीम कें नाम किशोरी शक्ति योजना होयत.
स्कीम कें उद्देश्य
- 11-18 वर्ष कें आयु वर्ग के बालिकाक कें पोषणिक एवं स्वास्थ्य स्थिति मे सुधार करनाय.
- किशोरिक कें अधिकाधिक सामाजिक अनुभव एवं ज्ञान प्राप्त करय कें लेल प्ररित करनाय तथा हुनका अपन निर्णय निर्माण क्षमताक मे सुधार करय मे सहायता प्रदान करय कें उद्देश्य स अनौपचारिक शिक्षा कें माध्यम स हुनका अंक एवं साक्षरता प्रदान करनाय.
- किशोरिक कें हुनकर घरेलू एवं व्यावसायिक कौशल मे सुधार/ उन्नयन करय कें लेल प्रशिक्षित करनाय एवं साधन संपन्न बनेनाय.
- किशोरिक मे स्वास्थ्य एवं साफ सफाई पोषण एवं परिवार कल्याण ,गृह प्रबंधन आ देखभाल संबंधी जगारूकता कें बढावा देवय आ इ सुनिश्चित करय कें लेल सबटा संभव प्रयास करनाय कि हुनकर विवाह 18 वर्ष कि आयु मे या ओकर बाद होय.
- हुनकर आइस पाइस कें सामाजिक मुद्दक आ हुनकर जीवन पर इ मुद्दाक कें प्रभाव को बेहतर ढंग स समझना आ.
- किशोरिक कें समाज कें आर्थिक दृष्टि स उपादेय एवं उपयोगी सदस्य बनवा कें लेल प्रेरित करनाय.
विभाग कें इ मत अछि कि उपयुक्त पैरा आठ मे उल्लेखित किशोरी शक्ति योजना कें उद्देश्यक कें पुर्ति कें लेल केवल एकटा स्कीम पर्याप्त नहि होयत. राज्यक/संघ राज्य क्षेत्रक/जिला प्रशानक के विभिन्न कार्यक्रम चलावय कें विकल्प होनाय चाहि.ताकि ओ राज्य/संघ/क्षेत्र विशिष्ट आवशायकताक कें आधार पर किशोरिक कें विकास कें लेल उपयुक्त कार्यक्रमक कें चयन करय सकय. किछू विकल्प पैरा 10 मे दरशैल गेल अछि. जिनकर चयन राज्य/संघ राज्य क्षेत्र/जिला प्रशासन किशोरिक कें विकास कें लेल करय सकय छै.
स्रोत:मानव संसाधन विकास मंत्नालय,महिला एवं बाल विकास,भारत सरकार


text:
पटना । भारी मशीनक आवाजक बीच औरंगाबाद क औद्योगिक परिसर मे एकटा इतिहास लिखा गेल। एकटा एहन सपना पूरा भेल जे 1950 क दशक मे देखल गेल छल। बिहार क लोहा, बिहारक मजदूर आ बिहार क बाजार हेबाक बावजूद साइकिल पंजाब स बनि कए बिहार अबैत छल। मुदा आब मेड इन बिहार क ठप्पा लागल साइकिल बाट पर उतरबा लेल तैयार अछि। औरंगाबाद क औद्योगिक परिसर स्थित साइकिल कारखाना मे बुधदिन मुख्यमंत्री नीतीश कुमार नवनिर्मित साइकिल कए लोकार्पित केलथि। एहि अवसर पर मुख्यमंत्री कहला जे एहि कारखाना क उदघाटन लेल जखन हुनका स आग्रह कैल गेल त ओ कहने चलाह जे कारखानाक उदघाटन नहि, बल्कि उत्पादक लोकार्पण करबा लेल अउताह। मुख्यमंत्री कहला जे आइ कारखाना मे बनल साइकिल सामने अछि। बतौर ट्राइल स्पोक आ अन्य छोट मोट पुर्जाक उत्पादन पहिने शुरू भ गेल छल। मुख्यमंत्री कहला जे आइ साइकिल बदलैत बिहार क पहचान बनि चुकल अछि। 2007 मे जखन सरकार साइकिल योजना शुरू केने छल, तहिया बिहार क गिनल-चुनल शहर मे युवती साइकिल स स्कूल बा कॉलेज जाइत छलीह, मुदा आइ गाम गाम मे साइकिल स स्कूल जाइत छात्रा कए देखल जा सकैत अछि। छात्रा केवल साइकिल स स्कूल नहि जा रहल छथि, बल्कि नियमित पढाई स नीक अक सेहो पाबि रहल छथि। मुख्यमंत्री कहला जे सरकार उद्योग लेल बहुत सुविधा द रहल अछि, निवेश सेहो भ रहल अछि, मुदा हम एतबा पाछु भ चुकल छी जे आन राज्यक बराबर एबा लेल हमरा विशेष छूट चाही, जाहि लेल हम केंद्र स विशेष राज्यक दर्जा मांगि रहल छी। मुख्यमंत्री कहला जे राज्य मे विकास क माहौल बनि चुकल अछि, एकरा कायम राखब हमरा सबहक जिम्मेदारी छी। कोनो हाल मे इ माहौल नहि बदलबाक चाही। अगर हमसब मिल कए विकास करबा लेल आगू बढब त बिहार जरूर देशक अग्रणी राज्य बनत। मुख्यमंत्री कहला जे किछु लोक कए बिहार मे सुइया क कारखाना नहि भेट रहल अछि, हम आग्रह करब जे साइकिल लेल बनल स्कोप कए सुइया क जगह पर हुनका उपहार स्वरूप पठा देल जाए।
गौरतलब अछि जे एखन तक बिहार मे साइकिल या त आयात होइत छल या फेर पुर्जा आयात क ओकरा जोडबाक काज होइत छल। मुदा आब बिहारक पहिल साइकिल निर्माण कंपनी अपन ब्रांड नेम यूएस साइकिलक संग उत्पादन शुरू क देलक अछि। उद्योगपति श्याम किशोर प्रसाद क इ सपना आब जमीन पर उतरि चुकल अछि। उद्योग विभाग सेहो श्री प्रसाद क एहि मे खूब मदद केलक अछि। एहि कंपनी क प्रस्ताव पर 6 नवंबर, 2011 कए विभाग मंजूरी देने छल। एहि कारखाना मे एखन 22 इंच आ 24 इंच मॉडल क साइकिलक उत्पादन होएत। श्री प्रसाद कहला जे यूएस साइकिलक कोनो पुर्जा आयात नहि कैल जाएत। मूल फ्रेम, मडगार्ड, चेन कवर, स्पोक, रीम सहित कुल आठ टा महत्वपूर्ण हिस्सा क निर्माण एहि ठाम पूरा कैल जाएत।
जानकारीक अनुसार एहि कारखाना मे एखन प्रतिदिन एक हजार साइकिलक उत्पादन होएत, लेकिन कारखानाक क्षमता कुल दू हजार साइकिल उत्पादनक अछि। एहि साइकिल कारखाना मे सालाना चारि लाख साइकिल क उत्पादन भ सकैत अछि। श्री प्रसाद क कहब अछि जे कारखाना स उत्पादन शुरू भेलाक बाद क्षमता बढेबा लेल उद्योग विभाग स आग्रह कैल जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
Sunday, August 3, 2014
असल बेटा (क. नन्द विलास राय)
असल बेटा
िनर्मली स्टेशनसँ पच्छिम एकटा गाम छै छजना। छजना मधुबनी जिलाक लौकही थानामे पड़ै छै। बेस झमटगर गाम। पढ़ल-लिखल लोकक गाम। इंजीनियर-डाक्टर आ आनो केतेक सरकारी नौकरी करैत गामक लोक। मास्टरक कमी नै। िनर्मली बाजार लग रहबाक कारण, किछु लोक बिजनेस-वेपार करैत। जेकरा कोनो नौकरी नै, ओ िनर्मली बजारक सेठ-साहुकार ओइठाम नोकरी कऽ अपन गुजर-बसर करैत। किछु लोक िनर्मली बजारमे निजि स्कूल खोलि अपन धंधा करैत। किछु लोक बजारेमे चटिया सभकेँ ट्यूशन पढ़बैत आ ओइसँ जे आमद होइत तइसँ बेगरता शांन्त करैत।
छजना गाममे एकगोटे छल जीतन मुखिया। जातिक मलाह, मुदा माछ मारैक कोनो लूरि नै। अपन जातिक पेशा छोड़ि िनर्मली टिशनक बगलमे एकटा चाह दोकान चला अपन परिवारक गुजर-बसर करैत। चाह पीबैले रेलबेक कर्मचारी सभ अबैत, चाहो पीबैत आ रंग-बिरंगक गपो करैत। टिशनक बगलमे चाहक दोकान हेबाक कारणे ट्रेन पकड़ैबला मोसाफिर सभ सेहो चाह पीबैत। जीतन नीक चाह बेचैए तँए आनो गहिंकी सभ दोकानपर आबि-आबि चाह पीबैत। जीतनकेँ धीरे-धीरे नीक आमदनी हुअ लगल। बजारमे रहैक कारण आ नीक-नीक लोकक गप सुनि जीतनो बुधियार भऽ गेल। चाहक संग िबस्कुटो राखए लगल। जइसँ आमदनी आरो बढ़ि गेल। जीतन सेन्ट्रल बैंक िनर्मलीमे खाता खोला किछु रूपैआ खातामे जमा करए लगल।
िनर्मली टिशनसँ दच्छिन िनर्मली हाइ स्कूल। स्कूलक सटले चाउरक मिलक रमना। बीस-पच्चीस बरख पहिने ओइ रमनापर धान सुखाएल जाइत छल। मुदा एम्हर आबि कऽ मिल बन्न भऽ गेल अछि। तँए आब रमनापर घास-पात जनमि गेल अछि। जीतनकेँ मालूम भेल जे मिलक रमनाबला जमीन बीकि रहल अछि ई गप सुनि जीतन मिलक मनेजर मिश्राजी लग गेल। मिश्राजी कखनो-कखनो जीतन दोकानपर चाह पीबै छल। जीतनकेँ देखैत बाजल-
“आबह-आबह जीतन बैसह।”
जीतन हाथ जोड़ि मिश्रा जीकेँ प्रणाम करैत एक बगल ठाढ़ भऽ गेल, बैसल नै। मिश्राजी केतबो बैसैले जीतनकेँ कहलखिन मुदा जीतन नै बैस बाजल-
“मािलक ठीके छै, हम तुरत्ते चलि जाएब। किछु गप करबाक अछि तँए एलौं।”
मिश्राजी लग तीन-चारि गोटे पहिनेसँ बैसल छल। मिश्राजी पुछलखिन-
“कोनो खास बात छह की?”
जीतन बाजल-
“हँ, मािलक। मुदा अखनि अपने लग आरो लोक सभ छथिन तँए हम दोसर घड़ी आएब।”
मिश्राजी कहलखिन-
“ठीक छै। ठीक छै। तोरा बेसी नै रोकबह, तोहर चाहक दोकान बरदेतह। हम साँझमे बजार जाएब तँ तोरे दोकानपर चाहो पीअब आ गपो बूझि लेब। जा।”
जीतन बाजल-
“बेस मालिक।”
जीतन अपना दोकानपर आबि गेल। साँझखिन मिश्राजी दोकानपर एला। जीतन एकटा स्पेशल चाह बना मिश्राजीक हाथमे देलक। मिश्राजी चाहक चुस्की लैत पुछलखिन-
“कहए जीतन, कोन गपे हमरा डेरापर गेल छेलह?”
जीतन बाजल-
“मािलक, सुनलिऐ हेन जे रमनाबला जमीन बिकरू छै। सएह बुझैले गेल रही।”
मिश्राजी कहलखिन-
“हँ, जमीन तँ बीकि रहल अछि। अदहासँ बेसी जमीन बिकिओ गेल। केकरा लेल तँू गप करै छह।”
जीतन बाजल-
“मािलक, एक कट्ठा जमीनक केते रूपैआ देबए पड़त।”
मिश्राजी कहलखिन-
“तूँ लेबह तँ तोरा एक्के लाखमे दिया देबह। दोसर लेल सबा लाख।”
जीतन हाथ जोड़ैत बाजल-
“हमहीं लेब मालिक। छजनासँ आबि कऽ दोकान खोलैमे अबेर भऽ जाइए। लगमे रहब तँ सबेरे दोकान खोलब आ देरीसँ बन्न करब तँ आमदनीओ दोबर भऽ जाएत। जँ जमीन भऽ जाएत तँ एकटा खोपड़ी लटका देबै।”
मिश्राजी कहलखिन-
“ठीक छै। ठीक छै। काल्हि भोरे आठ बजे आबह। जमीनो देखा देबह आ तोरा नामे बुको कऽ देबह। जेतेक रूपैआ हेतह से ताबए जमो कऽ दिहऽ। बाँकी मास भरिमे पूरा कऽ दिहक। महिना दिन पछाति सेठजी दिल्लीसँ एता। सबहक रजिस्ट्री हेतै तहीमे तोरो हेतह।”
जीतन हाथ जोड़ैत बाजल-
“ठीक छै मािलक। हम आठ बजे आबि जाएब।”
मिश्राजी जखनि चाहक दाम देबए लगला तँ जीतन कहलखिन-
“नै मालिक, पाइ राखू।”
मिश्राजी कहलखिन-
“नै जीतन, अखनि नै। जखनि तोरा जमीन भऽ जेतह तखनि चाहो पीअब आ बिस्कुटो खाएब। अखनि पाइ रखि लए।” ई कहि मिश्राजी जीतनक गल्लापर एकटा सिक्का रखि बजार दिस बिदा भऽ गेला।
अगिला दिन भोरे जीतन मिश्राजीक डेरापर पहुँचल। मिश्राजी रमनेक बगलमे अपन घर बनेने छथि। जीतनकेँ देखते मिश्राजी पहिने जमीन देखौलखिन। जीतनकेँ जमीन पसिन भऽ गेलै। गद्दीपर आबि अपना नामे बुक करा लेलक। बैंकसँ रूपैआ निकालि मिश्राजी लग जमा कऽ आएल। पचासी हजार टाका खातामे छेलै। अस्सी हजार निकालि मिश्राजी लग जमा कऽ आएल। अगिला महिनामे सेठजी दिल्लीसँ आबि सभकेँ जमीन लिखि देलखिन। जीतन अपना जमीनमे माटि भरा एकटा खोपड़ी बना ओइमे रहल लगल। आब ओ सबेरे चारिए बजे दोकान खोलए आ राितक दस बजे बन्न करए।
जीतन जे चारि बजे भाेरे दोकान खोलि चाह बनाबए तँ सभसँ पहिने एक कप चाह स्टेशन मास्टर अनील चटर्जीकेँ दऽ अबनि। तेकर पछाति ओ अपनो चाह पीबए आ बेचबो करए। िनर्मली स्टेशनक स्टेशन मास्टर अनील चटर्जी लगधग पचपन-छप्पन बर्खक बेकती। पत्नी शांतिनिकेतनमे प्रोफेसर। एकटा बेटा आसनसोलमे इंजीनियर दोसर बेटा अमेरिकामे इंजीनियर। बेटी कलकत्तामे बैंक मनेजर। तँए अनील चटर्जी असगरे िनर्मलीमे रहि नोकरी करै छथि। चटर्जीक विचार रहनि जे पत्नी नोकरी छोड़ि हमरा संग रहथि। मुदा पत्नीक विचार ओइसँ भिन्न रहनि। हुनकर विचार रहनि जे एम.ए.-पी.एच.डी. केलौं तँ ओकरा बेकार किए जाए देब। पचास हजार टाका महिना दरमाहा भेटैए। जखनि कि चटर्जी साहैबकेँ पचीसे हजार भेटै छन्हि। तँए चटर्जी साहैब असगरे रहै छथि। एकटा होटलबला दिनक खेनाइ डेरापर पहुँचा दइ छन्हि। रतुका खेनाइ होटलेमे जा कऽ खाए पड़ै छन्हि।
जीतन िदनमे चारि बेर हुनका टेबूलपर चाह पहुँचा अबै छन्हि।
रवि दिन दस बजे दिनमे जखनि जीतन चाह लऽ कऽ चटर्जी साहैब लग गेल तँ चटर्जी साहैब जीतनकेँ पुछलखिन-
“कहऽ जीतन की हाल-चाल छै।”
जीतन जवाब देलकनि-
“सर, सभ ठीक छै।”
“आछा जीतन, ई बताबह तोरा केते बाल-बच्चा छह।”
“सर, हमरा दूटा बेटा आ एकटा बेटी अछि। जेठकाक नाओं सुकल आ छोटकाक बिकल। सभसँ छोट बेटी अछि जेकर नाओं सुकनी रखने छी। किएक तँ ओ शुक्कर दिन जनमल छेलए।”
चटर्जी साहैब तीन बर्खसँ िनर्मलीमे स्टेशन मास्टर छथि। तँए थोड़-बहुत मैथिली बजै छला। चटर्जी साहैब जीतनकेँ फेर पुछलखिन-
“आछा, ई बताबह। बाल-बच्चा सभकेँ पढ़बै छहक की नै।”
जीतन बाजल-
“कहाँ पढ़ाबै छिऐ सर। दुनू बेटा दोकानेपर रहैए। बेटी गाममे रहैए। एकटा बकरी रखने अछि।”
चटर्जी साहैब कहलखिन-
“नै जीतन, ई नीक बात नै छी। तँू अपना बच्चाकेँ स्कूल नै भेजै छह। पढ़बै-लिखबै नै छहक। ऐसँ हमरा तोरा प्रति बड़ दुख छह। देखह हमर एकटा बेटा अमेरिकामे इंजीनियर अछि। दोसर आसनसोलमे इंजीनियर अछि आ वाइफ शांति निकेतनमे प्रोफेसर आ बेटी बैंक मनेजर अछि। हम असगरे एतए रहै छी। दुख सहै छी। सभ अपन-अपन रूपैआ कमाइए। देखह जीतन, काल्हिसँ तहूँ अपन बेटी-बेटीकेँ पढ़ेनाइ शुरू करह। नीकसँ पढ़ाबह। इंजीनियर-डाक्टर बनाबह। हमर फादर कलकत्तामे मोटियाक काज करैत रहथि। बुझलहल जीतन? हमरा बातपर धियान दहक। काल्हि एगारह बजे हम तोरा दोकानपर आएब। जँ तोरा दुनू बेटाकेँ चाहक दोकानपर देखबह तँ तोरा हाथक चाह पीअब छोड़ि देब।”
जीतन हाथ जोड़ैत बाजल-
“सर, काल्हिसँ बच्चा सभकेँ इसकुल पठेबै।”
चटर्जी साहैब बजला-
“सुनह जीतन, सरकारी स्कूलमे पढ़ाइ नै होइ छै। तूँ अपना बेटा-बेटीकेँ कन्भेन्टमे पढ़ाबह। आ डेरापर ट्यूशन सेहो पढ़ाबह।”
जीतन हाथ जोड़ैत बाजल-
“ठीक छै सर। ज्ञान भारती इसकुलमे नाओं लिखा देबै। ओइ इसकुलक प्रीनसीपल हमरे गामक गोपाल साहु छी। हमरा दोकानपर सभ दिन साँझमे चाह पीबैले अबै छथिन। आइ साँझमे हुनकासँ गप करब।”
चटर्जी साहैब बजला-
“आछा जीतन, आब जाह। हमरा गपक खियाल रखिहऽ।”
“जी सर, एकदम खियाल रखब।” कहि जीतन अपना दोकानपर आबि गेल।
साँझमे जखनि गोपाल साहु चाह पीबैले दोकानपर एला तँ जीतन हुनकासँ दुनू बेटा आ बेटीक पढ़ाइ लेल गप केलक।
“पचास टाका महिनामे तीनू बच्चाकेँ पढ़ा देब।” ई बात गोपाल साहु कहलखिन।
जीतन गोपालजीसँ एकटा ट्यूशनियाँ मास्टरक सेहो बेवस्था करए कहलकनि। गोपालजी कहलखिन-
“हमहीं पढ़ा देब अहाँ चिन्ता नै करू। महिनामे सए टाका देबए पड़त। पहिने काल्हि दस बजे कन्भेन्टपर आबि तीनूक नाम लिखाउ।”
जीतन हाथ जोड़ैत गोपालजीकेँ कहलकनि-
“बहुत-बहुत धैनवाद।”
गोपाल साहु चाह पीब चलि गेला। दोसर दिन जीतन दुनू बेटा आ बेटीकेँ लऽ स्कूलपर पहुँच नाओं लिखा देलक। साँझमे गाम जा पत्नीओकेँ िनर्मलीए आनि लेलक। पूरा परिवारक संग जीतन आब िनर्मलीएमे रहए लगल। एकटा घर रहबै करै एकटा ओरो एकचारी टांगि लेलक। तीनू धिया-पुता सभ दिन स्कूल जाए-अबए लगलै। साँझे-साँझ गोपालजी ट्यूशन पढ़बए जीतनक डेरापर आबए लगलखिन।
समए बितैत देरी नै होइ छै। आइ जीतन िनर्मली हाइ स्कूलक बगलमे रमनाबला जमीनपर तीन मंजिला मकान बना लेलक। आब जीतन चाहक दोकान छोड़ि देलक। किएक ने छोड़त दुनू बेटा सुकल आ बिकल इंजीनियर भऽ गेल। बेटी-सुकनी िनर्मली कन्याँ उच्च विद्यालयमे शिक्षिका पदपर कार्यरत भेली। जखैन कि जेठका बेटा-सुकल मुम्बइमे इंजीनियर आ छोटका बेटा-बिकल दिल्लीमे इंजीनियर।
जीतनक इच्छा नै रहए जे चाहक दोकान छोड़ी मुदा बेटा-बेटीक जिद्दक कारण दोकान छोड़ए पड़लै। बेटीक जिद्द बेसी रहनि किएक तँ िनर्मलीएमे नौकरी करै छथिन। मुदा जीतनक कहब रहै जे एही चाहक दोकानसँ हम एते केलौं तँए एकरा बन्न केनाइ ठीक नै हएत।
तीनू सन्तानक बिआह-दुरागमन भऽ गेलै। जेठका बेटा सुकल मुम्बइमे मकान खरीद ओतइ बसि गेल। छोटका बेटा दिल्लीमे जमीन कीनि आलीसान मकान बनेलक। मुदा जीतनक ऊपर दुखक पहाड़ टूटि पड़ल। पत्नी-जीतनी जीतनकेँ छोड़ि दुनियाँसँ चलि गेली। माएक किरियाक्रममे दुनू भाँइ गाम आएल छल। माएक मरला पछाति सुकनी बापे संग रहल लगली। सुकनीक दुलहा शंकरजी इलाहाबाद बैंक दरभंगामे नोकरी करै छथि। शनिए-शनि रातिमे िनर्मली अबै छथि आ सोमे-सोम भोरे दरभंगा चलि जाइ छथि। सुकनी अपना पिता लग रहि हुनक सेवा-टहल करैत नोकरी करैए।
पत्नीक मुइला तीिनए मास पछाति जीतनकेँ लकबा लपकि लेलक। सुकनी पिताकेँ लेने आर.बी.मेमोरियल निजि अस्पतालमे भर्ती करौलक किएक तँ सरकारीमे इलाज बढ़िया जकाँ सभकेँ नै होइ छै। पिताक बिमारीक खबरि दुनू भैयाकेँ सुकनी मोबाइलपर देलक। दुनू भाँइक बेस्तता तंगी आबए तँ नै देलकै मुदा रूपैआ पठा देलकै आ कहलकै जे बढ़ियाँ जकाँ इलाज कराही। सुकनी आ हुनकर दुल्हा शंकरजी छुट्टी लऽ जीतनक देख-रेख करए लगलखिन। एक हप्ता बाद आर.बी मेमोरियलक डाक्टर सुकनी आ शंकरजीकेँ कहलखिन-
“रोगीकेँ आब घरे लऽ जाउ। ई आब किछुए दिनक मेहमान छथि। घरेपर जेतेक सेवा-टहल हएत करै जेबनि।”
डाक्टर साहैबक बात सुनि सुकनी कानए लगल। शंकरजी अस्पतालक बकाया चुक्ता कऽ एकटा गाड़ी आनलनि। ओइ गाड़ीसँ सभ कियो िनर्मली एला। िनर्मली आबि सुकनी भैया सभकेँ सभ समाचार बता देलक। दरभंगासँ एलाक तेसरे दिन भने जीतन दम तोड़ि देलक। सुकनीक कनैत-कनैत आँखि लाल भऽ गेलै। गोपालजी मास्टर साहैबकेँ पता लगलनि तँ जिगेसामे एलखिन। सुकनीकेँ असगरे देखि गोपालजी फोनपर दुनू भाँइकेँ जनतब देलखिन। गोपालजी सुकलकेँ मोबाइलपर पुछलखिन-
“लहाशकेँ दाहसंस्कार कएल जाए आकि अहाँक एला पछाति कएल जेतै?”
सुकल आ बिकल दुनू भाँइ कहलखिन-
“नै गुरुदेव, जाबे धरि हम दुनू भाँइ नै आबि ताबे धरि हमरा बाबूजीकेँ बरफमे राखल जाए। हम सभ बाबू जीक दर्शन करब तेकर बाद दाह-संस्कार करब। हम सभ प्लेनसँ पटना आएब आ पटनासँ निजि गाड़ी भाड़ा कऽ िनर्मली आएब।”
जीतनक मरलाक तेसर दिन दुनू भाँइ अपन-अपन परिवारक संग बेलेरो गाड़ीसँ िनर्मली पहुँचल। भैया सभकेँ देखि सुकनी कनैत दुनूक पएरपर गिर पड़ल। सुकल-बिकल अपना बापक पएरपर माथ रगड़ैत-रगड़ैत कानि कऽ आँखि लाल कऽ लेलक। गोपाल बाबूकेँ खबरि भेल तँ ओहो एला। गोपाल बाबूकेँ देखिते दुनू भाँइ हुनका पएरपर गिर आरो जोर-जोरसँ कानए लगल। गोपाल बाबू दुनू भाँइकेँ चुप हुअ कहलखिन-
“दाह-संस्कारक तैयारी करै जाह।”
तुरत्ते लकड़ी-सरर-घी-कपड़ा इत्यादि इंजाम भेल। तीलजुगा नदीक कछेरमे जीतनक दाह-संस्कार कएल गेल। जेठका बेटा सुकल पिताक मुँहमे आगि देलकनि। छोट भाए बिकल भोज-भातक इंजाममे लगि गेल। सुकनी अपन स्कूलसँ छुट्टी लऽ किरियाक्रमक सामग्रीक ओरियान करए लगली। नह-केस दिन कठियारीबला सबहक लेल सुकनी खीरक भोज केलक। श्राद्ध दिन पूरा छजना गामक लोक सभकेँ रसगुल्ला-लालमोहनक भोज िखयाएल गेल।
आइ संपीण्डन अछि। प्रात: आठ बजेसँ बारह बजे धरि करम भेल। तेकर बाद पाँचटा ब्राह्मणक भोजन सेहो भेल। आइ िनर्मलीक सेठ-साहुकार आ शिक्षक, नेता आ आनो-आन प्रतिष्ठित बेकती सभ आमंत्रित छथि। बढ़िया जकाँ सभ भोजन केलनि आ दुनू भाँइकेँ जश दइ गेलखिन।
जखनि गोपालजी अपना सहयोगीक संग भोजन कऽ कुरसीपर बैसला तखनि दुनू भाँइ सुकल-बिकल गोपालजीक पएर छूबि प्रणाम केलकनि। गोपालजी असीरवाद दैत कहलखिन-
“भगवान अहाँ दुनू गोटे जकाँ बेटा सभकेँ देथुन। जे माए-बापक किरिया-करम, भोज-भात, सेवा-टहल अहिना करतनि। अहाँ दुनू भाँइ जीतन जीक असल बेटा सावित भेलौं।”
गोपाल मास्टर साहैबक ई गप सुनि सुकल बाजल-
“नै गुरुदेव, हम दुनू भाँइ बाबूजीक असल बेटा नै छी। हम सभ बाबूजीक सेवा-टहल कहाँ केलियनि। हमरा सबहक हाथक एक गिलास पानियोँ कहाँ भेटलनि बाबूजीकेँ। असल बेटा तँ हमर बहिन सुकनी आ बहनोइ शंकरजी छथिन। जे बाबूजीकेँ सेवा-सुश्रुसा केलखिन।”
बिच्चेमे बिकल बाजल-
“हँ सर, भैया ठीके कहै छथिन...।”
दुनू भाँइक आँखिसँ दहो-बहो नोर जाए लगल।
¦
Subscribe to: Post Comments (Atom)


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Friday, 22 October 2010
गजल
सध्यः अहाॅ, मुदा छी सपना एहि जीवन मे
सहजो सुख भऽ गेल कल्पना एहि जीवन मे
विहुॅसल ठोर विवश भऽ विजुकल,
मादक नैन नोर केर नपना एहि जीवन मे
अछि केॅ कतऽ श्रृंगार सजाओत्,
आश लाश पर कफनक झपना एहि जीवन मे
दुनियाॅ हमर एकातक गहवर,
भेल जिअत मुरूतक स्थपना एहि जीवन मे
दीप वारि अहाॅ द्वारि जड़यलहुॅ,
घऽर हम लोकक अगितपना एहि जीवन मे
गजल
अहॅक लेल रंजन, हमर भेल गंजन
केहेन खेल ई, रक्त सॅ हस्त मंजन
तरल नेह पर मात्र दुःखक सियाही,
जड़ल देह हम्मर अहॅक आॅखि अंजन
रचल गेल छल जे, सुखक लोक सुन्दर
चलल अछि प्रलय लऽ तकर सुधिप्रभंजन
मृतक हम, अहाॅ छी सुधा स्वर्ग लोकक
अहॅक लेल यौवन हमर गेल जीवन
Thursday, 21 October 2010
गजल
कोनो वस्तु जखन हेड़ा जाइत छैक वा नष्ट भए जाइत छैक तकरा बादे ओकर महत्व बुझबा मे अबैत छैक। से साँचे।आइ सँ आठ-नए बर्ख पहिने जहिआ हम अपन परिवार, समाज, घर-आगँन के क्षणिक आवेश मे बिसरि अनचिन्हार बनि गेल रही तहिआ इ नीक लगैत रहए मुदा आब जखन की हमर आँगनक जेठ भौजी एहि बर्खक कलश-स्थापन सँ किछुए समय पू्र्व भगवतीक शरण मे चल गेलीह, हमरा लगैए
जे वास्तव मे हम अनचिन्हारे रहि गेलहुँ। हम केकरो चिन्हिए की नहि चिन्हिए मुदा जे-जे हमरा चिन्हैए से हमर संग छोड़बाक मोन बना
लेने अछि तकर अनुभव आब हमरा होइए। मुदा अनुभव भेनहे की हएत।समय पर केकरो वश नहि छैक। मुदा समय के फाड़ि भौजीक जे असीरबाद हमरा लग अछि ताही बले हम एतए हुनक आखर-तर्पण करबाक लेल आएल छी। प्रस्तुत अछि शब्द-श्रद्दांजलिक किछु ठोप बुन्न--------------------------------------------------
सभ बिसरलहुँ मुदा नाम अहाँक इयाद अछि
सच मानू जिनगी हमर आबाद अछि
हमर सभ किछु बस अँहिक देल थिक
नोर बनल चरणामृत हँसी परसाद अछि
भोगि लेब सभ तरहँक सुख पाइ सँ
अँहाक आँचर बिनु सभ बरबाद अछि
भनहि सभ बनि जाएत दुश्मन हमर
अनचिन्हार लग अँहिक असीरबाद अछि
Friday, 15 October 2010
गजल
दर्दक गीत गबैए अनचिन्हार
टूटल करेज जोड़ैए अनचिन्हार
नहि भेटैत छथि ओ हमरा
सपने मे देह छुबैए अनचिन्हार
महँगाइ अनुरूपे आमदनी नहि
हरिश्चन्द्र बनि रोहित बेचैए अनचिन्हार
जहिआ सँ हुनका देखलहुँ हम
सपना देखि करोट फेरैए अनचिन्हार
मीलि गेलै जखन ठोर सँ ठोर
प्रेमक संसार मे घुमैए अनचिन्हार
Wednesday, 6 October 2010
गजल
प्रस्तुत अछि अरविन्द ठाकुरक गजल
साभार विदेह
जनहित के एहि बजट मे एखन वित्तीय-क्षति अनुमाने पर अछि
हमरा एना किऐ लगैछ जे संकट हमर प्राणे पर अछि
अयोध्या मे रामलला लेल किऐ पड़ल बूइयाँ के संकट
भू-अर्जन के अखिल भारतीय भार जखन हनुमाने पर अछि
सगर देश के सभ इनार मे बैमानी के भांग घोरायल
बनखांट मे बैमानी के जांच-भार बैमाने पर अछि
लूटि-कूटिकए, भीख मांगिकए पेट भरैए लोक, तखन
संविधान केँ आत्मघात सँ तोड़ैक दोष किसाने पर अछि
मार्क्स आर एंजेल्स केँ पीयल, घंटल लाल-किताब मुदा
मोनक कोनो अन्तर्तम मे बस भरोस भगवाने पर अछि
गजल कहैत “अरबिन” जेना हम परकाया-प्रवेश केलहुँ
ने निज के अछि बोध, ने अपन चित आ अकिल ठेकाने पर अछि
Monday, 4 October 2010
गजल
Sunday, 3 October 2010
गजल
हिय सिहकै जखन वहै लोचन तखन नोर पोछलहुॅ लपेटि हम अहॅक ऑचर।।
कोना अयलहुॅ खलक ? मोन नहि अछि कथा, पवित्र पट सॅ सटल देह भागल व्यथा।
सिनेह निश्छल अनमोल प्रथम सुनलहुॅ मातृबोल, मोह ममताक आन के‘ करत परतर?
दंत दुग्धक उगल, नीर पेट सॅ वहल, देह लुत्ती भरल कंठ सरिता सुखल।
जी करै छल विसविस तालु अतुल टिसटिस, मुॅह मे लऽ चिवयलहुॅ अहॅक ऑचर।
नेना वयसक अवसान ताक‘ चललहुॅ हम ज्ञान, कएलहुॅ गणना अशुद्ध गुरू फोड़ि देलनि कान।
सिलेट वाट पर पटकि मॉक कोर मे सटकि, तीतल कमलाक धार सॅ अहॅक ऑचर।
देखि पॉचमक फल मातृदीक्षा सफल, भाल तिरपित मुदा ! उर तृष्णा भरल।
गेलहुॅ कत‘ हे अम्बे कत‘ गेल ऑचर, ताकि रहलहुॅ हम ऑगन सॅ पिपरक तर।
गजल
श्याम होइछ परक प्रेम अधलाह हे,
तेॅ बिसरि जाह हमरा बिसरि जाह हे ।
दीप बुझि रूप केॅ जुनि हृदय मे धरह,मोहवाती जरा तेल नेहक भरह ।
कऽ देतऽ जिन्दगी केॅ ई सुड्डाह हे,तेॅ बिसरि जाह हमरा विसरि जाह हे ।
हऽम मधुबन मे साॅझक पहिल तारिका,तोॅ फराके बनावह अपन द्वारिका ।
उठि रहल अछि अनेरेक अफवाह हे,
हम विमल राश केर खास संयोजिका,छी प्रवल गोप केर प्रेयसी गोपिका,
घाट सॅ खुलि चुकल अछि हमर नाह हे,
मोन मे उत्तरी सागरक जल भरह,लाख चुचुकारी बर्फक महल मे धरह,
हम तहू ठाम बरबानलक धाह हे,
गजल
स्वप्न सुन्दरि अहाॅ जीवनक सहचरी ।
निन्न मे आउ अहिना घड़ी दू घड़ी ।।
भोग भोगल जते जे बनल कल्पना,आब भऽ गेल अछि अन्तरक अनमना,
हऽम मानव अहाॅ देव लोकक परी ।
मात्र उत्तापदायी बसंती छटा,आब संतापदायी अषाढ़ी घटा,
काॅट लागनि सुखायल गुलाबी छड़ी ।
रूप अमरित पिया कऽ अमर जे केलहुॅ,विक्ख विरहक खोआ फेर की कऽ देलहुॅ ?
घऽर मे जिन्दगी गऽर मरनक कड़ी ।
वेर वेरूक अहॅक फेर अभयागतम्,अछि सदा सर्वदा हार्दिक स्वागतम्,
कप्प चाहक दुहू नैन मन तस्तरी ।
गजल
आशवर शीघ्र श्रावण मे औता पिया,
प्यास पर नीर पावन बहौता पिया ।।
देखि हुनका सुखक मारि सहि ने सकब,खसि पड़ब द्वारि पर ठाढ़ रहि ने सकब,
पाशतर थीर छाती लगौता पिया,प्यास पर नीर पावन बहौता पिया ।।
भऽ उमंगित बहत आड़नक बात ई,उल्लसित भऽ रहत चाननक गात ई,
पाततर पिक बनल स्वर सुनौता पिया,प्यास पर नीर पावन बहौता पिया ।।
मन उमड़ि गेल बनि गेल यमुना नदी,तन सिहरि गेल जहिना कदंबक कली,
श्वास पर धीर बंसुरी बजौता पिया,प्यास पर नीर पावन बहौता पिया ।।
Friday, 1 October 2010
गजल
कोन एहन त्रुटि भ' गेल हमरा अहाँ जकर गीरह बन्हने छी
ककरो कोनो समाद तं नहिएँ चिट्ठी - पत्री बंद केने छी
सबटा युगसंभव मानय मोन बज़ार कें हमहूँ चिन्हने छी
ककर स्नेह आ कोन समर्पणक एहि युग मे निष्ठा धेने छी
करी हिसाब तं की हासिल यौ ह्रदय अहाँ जे पओने छी
सब अभाव-अभियोग कात मे मन जांति सब अनठेने छी
भरि संसार बस्तुएक बाज़ार किछुए मुदा हमहूँ किनने छी
अपनो बस्ती ओहने शो-रूम किछु ने किछु अहूँ सजने छी
दाम पास नहिं रहल आब तं पुरने सबटा अंगेजने छी
मानल आहाँ बहुत देलौन्हें किछु तं हम कहियो देने छी
यैह नियति तं यैह हो सही अहांक देल सबटा धेऩे छी
कहाँ एलनि गुंजन कें गन' अहूं तं भरिसक्के गनने छी.


text:
Bihar me naukree
[ बिहार मे नौकरी ]
बिहार मे जल्दीए बड़का स्तर पर सरकारी नौकरी वैकेंसी निकलय वाला अछि. किछ दिन पहिने त मुख्यमंत्री नीतीश कुमार जी कहनेहे छलखिन्ह जे करीब एक लाख शिक्षक के बहाली कएल जाएत. आब एकरे संग- संग डॉक्टर... इंजीनियर... सचिवालय सहायक... लाइब्रेरियन... दरोगा के बहाली कएल जाएत. ई नहिं अछि जे सभ के वैकेंसी एकहि संग निकलत एहि मे आगां-पाछां भ सकैत अछि. मुदा अगिला साल लोकसभा चुनाव के देखैत लगए अछि एकरा सभ के जल्दीए निपटा देल जाएत. स्वतंत्रता दिवस के भाषण मे मुख्यमंत्री जी एकर जिक्र सेहो कएने रहथिन्ह. सरकारी विभाग सभ के कहि देल अछि जे हुनका कतेक लोक के जरूरत छन्हि ओ बता देथिन्ह. ओकरे अनुसार नौकरी के विज्ञापन निकालल जाएत. कुल मिला कs पौने दु लाख नौकरी के विज्ञापन निकलय के उम्मीद अछि. डॉक्टर... पशु चिकित्सक... इंजीनियर... जूनियर इंजीनियर... कृषि विशेषज्ञ... कृषि सलाहकार... ब्लॉक मे सर्किल इंस्पेक्टर... पुलिस... दरोगा सभ के बहाली बड़ दिन सं बांचल सेहो अछि. एकरे संग-संग इहो देखय के छै जे पिछला दिन बिहार मे आईआईटी... निफ्ट के संग कइटा संस्थान शुरू भेल अछि आ कइटा शुरू होए वाला अछि. ओकरा सभ के लेल सेहो लोक चाहि. त ओकरा सभ के लेल सेहो नियुक्ति होएत. त जुटि जाउ जोर-शोर सं प्रतियोगिता परीक्षाक तैयारी मे. कोनो समय आवेदन देबय के लेल विज्ञापन निकलि सकय अछि. पिछला बेर जखन टीचर के बहाली के निकलल छल त हमरा गाम के सभ बैसार लड़का सभ ओहि मे चुना गेल छलाह. गामक सभ बेरोजगारी दूर भs गेल. एहि बेर अहां सभ सेहो उम्मीद करु जे अहुं के गाम मे कोनो लोक बेरोजगार नहिं रहताह.
1 comment: